qundao/data-zh-poetry huggingface dataset:
代上何樞密
作者：許應龍
朝代：宋

宋元憲公王沂公，妙齡擢第魁南宮。
清華歷徧陞諫省，雍容二府亮天工。
却斂經綸來望郡，一鎮天雄一鎮鄆。
政聲洋溢徹宸聰，丹詔紫泥催入覲。
廟堂端委秉鈞衡，致君堯舜風俗醇。
至今景祐皇祐治，振蕩人耳如雷霆。
巍巍勳績誰能繼，三嘆真賢生不世。
豈知今日元樞公，矯翼天衢更凌厲。
禮闈得雋冠羣英，旋登言路攖龍鱗。
運籌帷幄參宥密，翻私雨露澤全閩。
生平出處總相契，左揆尚虛天有意。
宣麻指日下彤廷，整頓乾坤邁前美。
萱堂正富八十春，綵衣輝映衮衣新。
二公榮貴雖同轍，如此盛事真無倫。
先子姓名叨附驥，况復團司同典記。
遺簪墮履儻未捐，惠顧尚期逮孫子。
鯫生鼓篋趨賢關，朔風急勁脩塗艱。
坱圠洪鈞轉一氣，爲借陽和先破寒。
代上庠同舍上廷評
作者：許應龍
朝代：宋

憶昔弱冠遊芹宮，潁川先生振文風。
躚躚媚學比如櫛，摳衣執經函丈中。
何人才識最奇偉，惟公表裏珪璋粹。
學精姬公經國書，賦飄司馬凌雲氣。
詞場價湧薦爭魁，賜也何如敢望回。
一別星霜踰十閲，側耳譽聲轟如雷。
翩翩薦鶚翔西淛，一飛直上黄金闕。
排雲披腹呈琅玕，蟾窟仙枝徑攀折。
枳棘難淹鸞鳳栖，金科得雋易如携。
趨歸立拜廷評命，青瑣黄扉指日躋。
屈指曩年同硯席，五人已作龍門客。
鄉書黌舍多有之，碌碌未能著奇節。
著鞭無若祖生先，策足要津儀班聯。
自笑塵蹤猶隠霧，拭目亨衢問天淵。
綈袍戀戀故人意，墮履遺簪未捐棄。
不求而薦佩私恩，高誼如公今有幾。
雖然前事已參差，荷借鄒生律再吹。
苦無好語爲公謝，抖擻枯腸成此詩。
代同舍上郎中·其一
作者：許應龍
朝代：宋

人物依然呂洞賓，冰霜風骨玉精神。
退朝花底千官散，標格如公有幾人。
代同舍上郎中·其三
作者：許應龍
朝代：宋

逸氣飄飄正妙年，縱橫禮樂掃三千。
臚傳玉陛星辰曉，姓字巍居鼎甲先。
代同舍上郎中·其二
作者：許應龍
朝代：宋

能賦人人說潁川，誰知妙訣已親傳。
詞場屢草干將句，擲地金聲震九天。
代同舍上郎中·其五
作者：許應龍
朝代：宋

冊府方羊冠列仙，粉闈深處爛星躔。
黄扉已設屏風隔，會見絲綸下日邊。
代同舍上郎中·其四
作者：許應龍
朝代：宋

父子同時踐禁塗，一門榮耀世間無。
願憑曹霸丹青筆，繪入衣冠盛事圖。
和權郡重九韵
作者：許應龍
朝代：宋

鈴齋靜暇鎖棠陰，幽壑何妨窈窕尋。
咳唾珠璣輝衆目，錚鏦琴瑟樂賓心。
引杯非爲黄花醉，設席欣逢皂蓋臨。
來歲茱萸賜朝士，看君鯨吸玉壺斟。
和鄒守鹿鳴宴
作者：許應龍
朝代：宋

賢守聲名重泰山，肯將曲學誤儒冠。
相期素節終身履，不道青雲得路難。
多士聯翩閶闔去，忠言凌厲雪霜寒。
朱轓指日歸楓禁，廷策煩公具眼看。
和閩帥·其一
作者：許應龍
朝代：宋

龍飛天子攬英雄，舊德欣逢泰道通。
丹詔果然頒北闕，綵舟行矣駕東風。
雨餘杉徑新添綠，暖入花粧旋姹紅。
待得湖邊春色滿，我公已在鳳池中。
和閩帥·其二
作者：許應龍
朝代：宋

新鑿南湖接海潮，油幢領客泛蘭橈。
那知半夜雨聲急，却放新晴物色饒。
盡日登臨陪步武，高談灑落挹風標。
陽春白雪真難和，泚筆惟書道路謠。
夫人黄氏挽詩
作者：許應龍
朝代：宋

樞庭勇退古無前，內助端由婦德賢。
燠館涼臺供燕樂，衮衣褕翟慶聯翩。
雖云生死皆同歲，猶恨徜徉未百年。
遥想銘旌摇曳處，江山草木亦凄然。
拜賜宮花紀恩詩·其一
作者：許應龍
朝代：宋

濟濟蹌蹌藹縉紳，祝堯均效華封人。
觴稱鳳闕懽聲沸，花錫鸞枝內樣新。
露葉巧裁隋苑彩，天葩先借漢宮春。
舉頭仰戴君恩重，好盡忠誠報紫宸。
拜賜宮花紀恩詩·其二
作者：許應龍
朝代：宋

不用涼州羯鼓催，陽和已逐小春來。
誰將萬點花間艷，都向百官頭上開。
樣巧賸裁隋苑彩，影摇斜蘸漢宮杯。
玉階再拜君恩重，洋溢懽聲遍九垓。
挽李文昌·其一
作者：許應龍
朝代：宋

顒顒德望重朝廷，况有胸中千萬兵。
蠻獠未擒宵旰慮，軺車一出笑談平。
囊封力沮和戎議，制閫咸推料敵精。
壯志未酬天不憗，空餘草木識威名。
挽李文昌·其二
作者：許應龍
朝代：宋

盛名從古號難居，公獨崢嶸四紀餘。
禁陛幾年聞曳履，帥垣三度拜除書。
壽祺合享千齡永，往事俄驚一夢如。
久矣辱知慚未報，仰瞻丹旐倍欷歔。
挽節使少保·其一
作者：許應龍
朝代：宋

一節忠勤紹祖風，貂蟬七葉擅華宗。
版曹羨利巍遷秩，强敵知名特斂容。
薦士半躋青瑣闥，爲民數奏皂囊封。
龍旂虎節今何在，紀績還須仗蔡邕。
挽節使少保·其二
作者：許應龍
朝代：宋

衮衣赤舄我公歸，共傒登庸翊政機。
楓禁荐頒天語渥，薤歌我嘆露華晞。
真王未復青氈舊，亞保空餘紫誥輝。
突兀麒麟圖繪處，仰瞻遺像倍歔欷。
東庵廣福禪院
作者：許應龍
朝代：宋

十年不到雪峰山，寂寂春風晝掩關。
千載祖師無盡意，門前流水綠回環。
次韵張太博方得余所遺二程先生集辨二程戲邵子語
作者：許應龍
朝代：宋

文字未科斗，圖書未龜龍。
燦然天地間，此理觸處逢。
是謂象之祖，而爲數之宗。
昊羲古神聖，先得人所同。
文因而繇之，旦出亦並雄。
訖于我孔聖，天命滋益恭。
渾然一理貫，密察而從容。
辭變于象占，四者固所崇。
推時以知變，象占在其中。
荒荒秦漢後，學者昧所從。
不以災異會，則以虛無通。
天開周氏子，易道乃復東。
動靜靜復動，終始始而終。
上承千年緒，下起百世風。
同時有邵子，講道于伊嵩。
天地之運化，陰陽之無窮。
即物驗消長，先機知吉凶。
邵子極道數，獨立幾無戎。
二程闡周孔，爲時開矇矇。
其歸則一耳，昧者結忡忡。
學之將奈何，矧余倍顓蒙。
要知羲皇心，須踏周孔蹤。
潘上舍父挽詩·其一
作者：許應龍
朝代：宋

狗苟蠅營笑俗情，機心降盡倒風旌。
人生六袠不爲夭，家累千金能享成。
老去月評推吉德，生前天爵謝虛榮。
悲風瑟瑟飛丹旐，行道歔欷亦失聲。
潘上舍父挽詩·其二
作者：許應龍
朝代：宋

蘭玉賢關雋譽飛，詞場幾見捷音馳。
登雲將慰椿庭望，陟岵俄驚薤露悲。
榮養痛嗟今日隔，嘉封頼有異時追。
前岡已卜牛眠地，螭首行鎸九尺碑。
皇后閤春帖子·其一
作者：許應龍
朝代：宋

一氣轉洪鈞，陽和觸處新。
上林春更早，草木已精神。
皇后閤春帖子·其三
作者：許應龍
朝代：宋

椒殿霞觴舉，金花拆勝鮮。
年年慶佳節，眉壽祝綿延。
皇后閤春帖子·其二
作者：許應龍
朝代：宋

一歲兩逢春，皇都景物新。
發生何處早，甲拆驗莊椿。
皇后閤春帖子·其五
作者：許應龍
朝代：宋

臘前三白兆年豐，即更彌旬雪滿空。
歲籥未經春已到，從今物物被和風。
皇后閤春帖子·其四
作者：許應龍
朝代：宋

日融閬苑紅初露，冰泮瑶池碧半涵。
管取新年多勝事，當知風化自周南。
皇后閤端午帖子·其一
作者：許應龍
朝代：宋

玉切菖蒲細，金包黍角香。
年年慶佳節，燕衎侍君王。
皇后閤端午帖子·其三
作者：許應龍
朝代：宋

重午宮衣賜百工，香羅疊雪葛含風。
誰知此日榮恩被，端自稱絲效繭功。
皇后閤端午帖子·其二
作者：許應龍
朝代：宋

寶篆煙輕繞，瑶臺日正中。
等閑調玉瑟，聊助舜琴風。
皇后閤端午帖子·其五
作者：許應龍
朝代：宋

三千玉女鬭羣芳，並蓄兼收百藥良。
咸願東皇與西母，無窮眉壽等天長。
皇后閤端午帖子·其四
作者：許應龍
朝代：宋

辟邪不用符爲佩，續命何須綵結絲。
逮下徽音繼樛木，穰穰福履已來綏。
皇帝閤春帖子·其一
作者：許應龍
朝代：宋

日向皇都永，冰從太液融。
青陽纔轉律，物物被和風。
皇帝閤春帖子·其三
作者：許應龍
朝代：宋

聖德乾坤大，皇圖日月長。
遠人咸畏慕，國勢寖安强。
皇帝閤春帖子·其二
作者：許應龍
朝代：宋

寬大書方布，歡聲四海同。
陽春如有脚，造物不言功。
皇帝閤春帖子·其五
作者：許應龍
朝代：宋

三白從來兆歲豐，幾看瑞雪舞回風。
蒼龍掛闕農祥正，擊壤行歌我稼同。
皇帝閤春帖子·其六
作者：許應龍
朝代：宋

東風昨夜掃氛埃，四表咸欣壽域開。
都護已飛三捷奏，凌煙同上萬年杯。
皇帝閤春帖子·其四
作者：許應龍
朝代：宋

金華綵勝年年巧，柏酒椒盤歲歲新。
恭願吾皇千萬壽，四時無日不陽春。
皇帝閤端午帖子·其一
作者：許應龍
朝代：宋

卑服即康功，君王儉德隆。
却頒羅與葛，恩渥被羣工。
皇帝閤端午帖子·其三
作者：許應龍
朝代：宋

清凈無他好，歌風舞舜琴。
阜財并解慍，總是愛民心。
皇帝閤端午帖子·其二
作者：許應龍
朝代：宋

內外期無患，兢兢理萬幾。
延英勤講論，遑恤汗沾衣。
皇帝閤端午帖子·其五
作者：許應龍
朝代：宋

誕敷文德洽寰區，赳赳明明運廟謨。
自是不爭應善勝，何須更佩辟兵符。
皇帝閤端午帖子·其六
作者：許應龍
朝代：宋

殿閣涼生晝景長，翠煙縹渺御爐香。
經帷講罷看章疏，至昃猶聞食未遑。
皇帝閤端午帖子·其四
作者：許應龍
朝代：宋

離明赫赫正當中，萬物咸欣長養風。
隴麥已登蠶又熟，更多膏澤兆年豐。
自嘆
作者：許應龍
朝代：宋

僕訴無衣婢訴饑，老妻終日不開眉。
十年待得齊瓜熟，又似齊瓜未熟時。
薺菜
作者：許應龍
朝代：宋

撥雪挑來葉轉青，自刪自煮作杯羹。
寶階香砌何曾識，偏向寒門滿地生。
貴妃閤春帖子·其一
作者：許應龍
朝代：宋

木德新回律，瓊壺暖不冰。
舉頭聞鵲喜，翔舞下觚稜。
貴妃閤春帖子·其三
作者：許應龍
朝代：宋

昨夜東風入律新，朝來蕙露凈無塵。
玉觴椒酒陪歡宴，總道今春勝舊春。
貴妃閤春帖子·其二
作者：許應龍
朝代：宋

月射璇題爛，風傳玉漏清。
仰瞻雲漢表，輝潤四星明。
貴妃閤春帖子·其五
作者：許應龍
朝代：宋

翠管銀罌舊事傳，新春賸喜在新年。
巧裁綵勝迎佳節，更祝君王壽萬千。
貴妃閤春帖子·其四
作者：許應龍
朝代：宋

賢哉淑德繼雞鳴，密贊關雎美化行。
夙夜若爲勤警戒，始終一念欲相成。
貴妃閤端午帖子·其一
作者：許應龍
朝代：宋

擷秀鬭羣芳，兼收百藥良。
不因仁及物，庶草曷蕃昌。
貴妃閤端午帖子·其三
作者：許應龍
朝代：宋

丹篆釵符綵縷鮮，承恩侍宴玉皇前。
一年一度爲端午，此去應須億萬年。
貴妃閤端午帖子·其二
作者：許應龍
朝代：宋

淑德儀宮閫，天教受祉繁。
艾人暨桃印，奚用更懸門。
貴妃閤端午帖子·其五
作者：許應龍
朝代：宋

檻有榴花沼有蓮，南薰拂拂晚涼天。
六宮莫度新翻曲，只理雲和伴舜絃。
貴妃閤端午帖子·其四
作者：許應龍
朝代：宋

裁成御服進君王，霧縠雲綃疊雪香。
却效葛覃躬節用，不忘澣濯舊衣裳。
賀同知生辰
作者：許應龍
朝代：宋

訾陬之月如陽春，君臣慶會應昌辰。
虹星牛渚將誕聖，崧高維嶽先生申。
日角珠庭輝綠鬢，仙風道骨真宣靖。
才凌鐵幹四十圍，量狹銀潢三萬頃。
端委樞庭贊化工，制勝謀謨談笑中。
九扈告成村墅月，一塵不警戍樓風。
勳名元是青氈舊，衮衮名公誰出右。
黄麻昕夕下彤廷，玉带貂蟬輝衮繡。
曈矓瑞日上公槐，宣勸黄封天上來。
賸喜千秋佳節近，需雲復宴鳳凰臺。
福祿固知公自有，不待占星問牛斗。
鯫生只備三千詩，留取年年祝公壽。
贈林倅
作者：許應龍
朝代：宋

元是清都紫府仙，出爲名世應半千。
發矢兩科俱中的，英名烜赫斗橫天。
鄞水富沙典芹泮，黜浮崇雅文風煥。
沙陽之政寬而明，吏不忍欺民不玩。
雙飛鳬舄造皇州，三台八座俱挽留。
辭榮避寵姑別駕，恬退高節前無儔。
千里提封勤贊理，恕以待人嚴律己。
一輪秋月照無私，百尺春潭清見底。
須知作善天降祥，俾耆而艾壽而臧。
萱闈朱顔映蒼鬢，詵詵蘭玉如鸞翔。
匪伊丹詔日邊至，策足烏臺陟端揆。
年年衮繡舞萊衣，瑶池屢獻蟠桃瑞。
贈鄭樞密
作者：許應龍
朝代：宋

丘壑方將窈窕尋，肯貪斗印耀黄金。
幾頒中扆留行詔，莫返元樞勇退心。
紅旆分藩雖足樂，丹誠戀闕自難禁。
浮雲出岫知無意，祇恐蒼生望更深。
贈韓倅
作者：許應龍
朝代：宋

鳳城久矣欽韓公，華胄重來振祖風。
關决藩條明且恕，待人接物春融融。
散爲和氣徧南土，雨順年豐民按堵。
海沂雖喜頼王祥，驥足治中難久駐。
向來文惠倅瀛洲，藉藉聲名動冕旒。
願君凌厲紹前美，南澗事業當同休。
于今且慶生申旦，敬爇瓣香祈鶴算。
中秋節近月嬋娟，正好平分通夕宴。
君家自有舊氈青，合上星辰聽履聲。
明年此會知何處，宣勸黄封下帝廷。
送人赴倉臺
作者：許應龍
朝代：宋

帝念畿甸民，財力俱有限。
俗吏肆貪殘，侵漁蕩貲産。
致治在得賢，刺史尤當揀。
明公如范滂，清節邁楊綰。
疏寵畀倉臺，一道俱刮眼。
糴貴望公平，斂苛冀公剗。
察吏貴精明，臨民當敬簡。
高才固優爲，佇見鳩功僝。
將令愁嘆民，喜至笑聲莞。
繡節暫馳驅，玉堂資著譔。
行矣促公歸，餞行聊舉盞。
送天台李守
作者：許應龍
朝代：宋

天台罹洚水，平陸幾成淵。
經理閲再禩，民瘼猶未痊。
將令田里安，須得牧守賢。
疇咨能俾乂，僉曰蓬萊仙。
君侯寬且明，履節金石堅。
吏事素精敏，公心無黨偏。
分符膺重寄，爲政將奚先。
租賦盍蠲減，獄訟無淹延。
姦黠須禁戢，阨窮當憫憐。
庶銷愁嘆聲，播作謠頌傳。
使華聞有命，丹書下日邊。
復使茲郡民，鼓舞戴二天。
政成徹丹扆，驛召歸甘泉。
嗟予十載間，稠疊同班聯。
學館暨郎省，昕夕相周旋。
喜君駕朱轓，恨我違英躔。
同寅舉餞觴，佳句聯華牋。
枯腸强搜索，綴緝僅成篇。
送楊郎中守嘉興
作者：許應龍
朝代：宋

君昨倅嘉禾，施設皆儒者。
千里稱廉平，六邑荷寬假。
海沂雖頼祥，宣室俄思賈。
召還甫再朞，出守榮五馬。
舊治聞重來，懽呼溢田野。
正苦夏日炎，將沐秋霖灑。
君侯寬且明，義利審取舍。
願推一片心，大作萬間厦。
苛斂戒分肥，嚴刑去衣赭。
當令愁嘆聲，轉作詩歌寫。
如君梁棟才，一麾寧久把。
祇虞席未溫，又賦公歸雅。
題西巖寺·其一
作者：許應龍
朝代：宋

第一巖前風景殊，山僧去後野雲孤。
歸來不費絲毫力，幻出天宮一畫圖。
題西巖寺·其二
作者：許應龍
朝代：宋

修行極則到心安，靜處忙中只一般。
談笑打開新鋪席，此身元不離蒲團。
餞王郎中赴湖南倉
作者：許應龍
朝代：宋

明明天子御丹扆，首擇英賢將使指。
湖湘以南闕倉臺，環顧在廷誰足倚。
蓬山蘭省輟名流，禮樂光華共心企。
看看六轡載馳驅，爰度爰諏逮田里。
散財發廩蘇阨窮，揚善舉賢律貪鄙。
第恐崇臺未突黔，趣上亨衢詔泥紫。
與君同齒復同寅，那更著庭紹英軌。
交情金石久益堅，人雖漸遠心則邇。
衡陽鴈過可傳書，時願劉公貽一紙。
館中和賞桂詩
作者：許應龍
朝代：宋

喜陪盛集桂叢間，擬賦新詩未敢先。
忽拜清篇真寡和，難將拙語更爭妍。
枝頭爛漫黄金粟，席上風流紫府僊。
凡骨豈容攀俊軌，也沾賸馥醉花前。
鳳池立碑紀事
作者：許應龍
朝代：宋

閲盡衣冠盛事圖，三魁同郡古來無。
詞科得雋真鴻筆，仙籍聯榮總鉅儒。
此日姓名輝石刻，他年步武接天衢。
浯溪更把元勳勒，藉藉休聲震八區。
句
作者：許懋
朝代：宋

千丈峽峰石，淙錚寒玉鳴。
送梵才上人歸天台
作者：許懋
朝代：宋

北岫巉巉敞佛居，詩翁安隠類逃虛。
平生節行清無玷，到老精神健有餘。
門俯清江軒挂月，晝吟佳景夜觀書。
黄山俗客嗟官縛，不得梯雲款凈廬。
西池清暉亭
作者：許抗
朝代：宋

亭號清暉闞碧漣，半連村落半神仙。
青山剩得雲間日，明月饒分水底天。
讀唐中興頌
作者：許抗
朝代：宋

周雅久不復，楚騷方獨鳴。
淫哇弄氣態，□我瀟湘清。
二公好奇古，大節□時□。
□崖勒唐頌，字字瓊□英。
□雲借體勢，水石生光精。
浯溪僻□地，自爾聞正聲。
□傳□□夏，孰賡燕然銘。
弦歌入商魯，永與人鬼聽。
江流或可竭，此文如日星。
麻姑山
作者：許抗
朝代：宋

數里岧嶢落日西，更高高處種靈芝。
危風受雪春歸晚，怪石留雲雨到遲。
仙鹿避人眠淺徑，野禽窺果啄殘枝。
待應俗格消磨盡，重建瑤臺舊路岐。
福延院
作者：許操
朝代：宋

一山屈曲如回肘，前有虎眠當水口。
陰森萬木綠參天，秀色崢嶸欲飛走。
神仙渺邈不可問，簫鼓尚能喧耳否。
朝風暮雨無歲年，應是蒼苔暗科斗。
三山閣
作者：許敦仁
朝代：宋

蓬萊方丈與瀛洲，東引長江欲盡頭。
幾處壇場渾得道，萬家樓閣半封侯。
名□荔子嘗三熟，負郭潮田插兩收。
七百年來遺讖事，釣臺沙合瑞烟浮。
登城陽山
作者：許文蔚
朝代：宋

我祖有遺迹，振屐訪南嶺。
憑高一以眺，萬壑皆雲烟。
谷鳥猶嚶嚶，遼鶴無時旋。
一飲丹池水，心中塵慮捐。
南莊
作者：許昌齡
朝代：宋

南莊相對北莊居，更入深山十里餘。
幽路每尋樵徑上，真心還與世情疎。
雲中犬吠流星過，天外鷄鳴曉日初。
昨日有人相問訊，旋將落葉寫回書。
汨羅廟
作者：許晟大
朝代：宋

白鶴真人朝玉京，故留僊屬鎮山精。
時人却道投潭死，不得其平所以鳴。
陶隠居丹室
作者：許景亮
朝代：宋

金鸞亂舊直，鶴駕脫塵氛。
真隠雖高世，嘉謀亦相君。
石壇移曉月，丹竈覆寒雲。
瑟瑟松風在，時人自不聞。
句
作者：許景迂
朝代：宋

野店青闢戶，春船綠漲篙。
東湖生雙蓮花守者以爲郡齋獻館賓黄雲夫有詩述其事應史君屬和且以見示輒次韵
作者：許景迂
朝代：宋

王業根本在豳岐，郡國千萬分柯枝。
使君駟馬一馬馳，三台瑞應天爲之。
視吏輿臺民如子，不煩頤指而氣使。
鈴齋宴坐揚仁風，披拂東湖花十里。
六月爲霖報政成，山光水容朝暮新。
春王淘珠登早穡，比隣果是華胥國。
采蓮游艇獻駢芳，蜀客作歌紀其祥。
轉而上聞君相喜，佇待來歸政事堂。
茉莉花
作者：許景迂
朝代：宋

自是天上冰雪種，占盡人間富貴香。
不煩鼻觀偷馥郁，解使心地俱清凉。
南船賈客俱到岸，東道主人容寄廊。
茭白
作者：許景迂
朝代：宋

翠葉森森劍有棱，柔條鬆甚比輕冰。
江湖若借秋風便，好與蓴鱸伴季鷹。
虞美人草
作者：許景迂
朝代：宋

合歡枝葉想腰身，不共長安草木春。
若聽楚歌能楚舞，未央空有戚夫人。
贈製刻漏前挈壺王君囦
作者：許景迂
朝代：宋

蛩吟秋方來，鶴鳴夜參半。
山中無曆日，榮悴知節換。
王君太多事，絲杪察昏旦。
辛苦窮河源，把彼注罌罐。
綫溜來不停，會見白石爛。
旁有減水壺，節水使之緩。
儻無乘除法，巧曆安得算。
反求諸吾身，自有子午觀。
百刻呼吸調，勿使魂去幹。
冤哉張壽王，課最密於漢。
信史不足徵，徒興千載歎。
抱籌付木仙，試判此公案。
三月
作者：許月卿
朝代：宋

三月春如少年時，了知造化最兒嬉。
智行無事柳飛絮，道法自然花滿枝。
錦綉園林天富貴，神仙院落月清奇。
老天長似春三月，游嬉人間不皺眉。
中秋謝施婺源爰
作者：許月卿
朝代：宋

高情古意滿溪樓，靜拍欄干儘兩眸。
月不露圭天有道，風能□谷水無愁。
從吾所好萬青壑，捨我其誰雙白鷗。
別樣主人情重處，不將紅妓涴中秋。
九江
作者：許月卿
朝代：宋

滿目山川賢否異，對床風雨弟兄同。
九江莫作淮西看，記得九江元是東。
二芝蘭
作者：許月卿
朝代：宋

一年三季煒煌煌，幽谷無風花自香。
香水風聲千鶴唳，佳兒未數謝家郎。
京城看月
作者：許月卿
朝代：宋

幾千萬里碧琉璃，中有一圓光照之。
更無一物可與對，部勒星宿光陸離。
憶昔看月大江頭，天地中間風吹衣。
凡客無緣相賓主，獨携杯酒獨吟詩。
祇今千門萬戶閉，良夜京華無人知，似我快活更有誰。
故山今宵月更奇，明日懶人真箇歸。
人間
作者：許月卿
朝代：宋

人間瀟灑柳塘仙，三遣詩來各四篇。
安得左螯右杯酒，與君爛醉柳塘邊。
代仍六弟吊程貢元
作者：許月卿
朝代：宋

少從諸父與君游，到眼銘章淚莫收。
水闊騎鯨霜葉落，波寒躍鯉雪蘋秋。
當時折桂浮雲夢，今日叢萱暮靄愁。
惆悵人洪暗煙月，淡凝碑字濕松楸。
代仍六弟吊程貢元·其一
作者：許月卿
朝代：宋

仁者竟不壽，世事空悠悠。
霜滿人洪墓，月寒尊美樓。
慈烏千載恨，薦鶚一生休。
畫史成何事，青山烱照眸。
代仍六弟吊程貢元·其三
作者：許月卿
朝代：宋

松下草不殖，豪家多不仁。
惟君淡於水，與物靜爲春。
多爲流涕者，應無切齒人。
墓前有梧檟，那復見荆榛。
代仍六弟吊程貢元·其二
作者：許月卿
朝代：宋

嚚訟漸成俗，如君今豈多。
仲尼仁者靜，下惠聖之和。
夜月數聲笛，春風一再歌。
紛紛當泚顙，視此石嵯峨。
代弟二首·其一
作者：許月卿
朝代：宋

少年卜式謾輸邊，畢竟鄉人合薦賢。
純□□□忘寢食，浮名過眼謝騰騫。
聖恩雨露榮親日，春酒光風介壽天。
世事到頭都是夢，青衫贏得畫圖傳。
代弟二首·其二
作者：許月卿
朝代：宋

渭陽夢斷幾經年，幸甚東床再有緣。
躍鯉庭中看鑄鼎，乘龍門外待揚鞭。
墓碑不載韓翺字，文集應傳李漢編。
愁滿重慈鬢邊雪，夜來風雨暗前川。
仲春初五日報謁
作者：許月卿
朝代：宋

玉磬蒲團出定音，謁酬與世費浮沉。
徑松參漢周官肅，塢竹藏雲商易深。
暮色溪山皆有道，春風花草本無心。
年來年去頭成白，斗酒樓前明月斟。
休休
作者：許月卿
朝代：宋

休休何似禹行水，往往渾如宋揠苗。
看到五行精妙處，月明溪上竹蕭蕭。
住黛障
作者：許月卿
朝代：宋

黛障地眉展，綠波天畫開。
鴛鴦長不散，翡翠去還來。
壇杏頹垣裏，隴梅荒草堆。
山川渾似舊，不管曲聲哀。
使華
作者：許月卿
朝代：宋

使華館伴日宣勞，風雨連床夜作逃。
愛惜太癡如拱璧，棄遺勝讀若秋毫。
雙清幽沼芳泉活，一碧長空皓月高。
坐看睡魔三舍辟，金爐獸炭古離騷。
允杰姪以詩來卒章和予生孫次韻一百首今存四·其一
作者：許月卿
朝代：宋

陳陳史傳勘玄幽，一笑誰能問慎由。
往往東南旗運盛，亭亭西北蓋雲浮。
瓊樓玉宇無身翼，弱水蓬萊有艾舟。
聖主攘夷修政事，可能吊伐至枋頭。
允杰姪以詩來卒章和予生孫次韻一百首今存四·其三
作者：許月卿
朝代：宋

山已幽幽墅更幽，幽居別墅儘居由。
數間屋想今岑寂，萬斛船忻正拍浮。
採藥幽居憐閉戶，圍棋別墅夢歸舟。
明朝菊徑歸來處，二阮黄花插滿頭。
允杰姪以詩來卒章和予生孫次韻一百首今存四·其二
作者：許月卿
朝代：宋

玉川破屋抱遺經，生子添丁意命名。
門暗碧雲憂國志，窗明紅日愛君情。
柳綠學徒勤左塾，花紅主婦饌前榮。
他年誰註徵君傳，好把吟篇著眼評。
允杰姪以詩來卒章和予生孫次韻一百首今存四·其四
作者：許月卿
朝代：宋

孫枝遥喜道韋經，老手摩頭咳唾名。
豚犬吾兒夷□姪，虎龍孫祖退之情。
洗兒湯餠吾方拙，教子鹽梅汝更榮。
許氏一門忠孝盛，夔臯熊虎□延評。
入邑問炊中雲招王希聖起龍三首·其一
作者：許月卿
朝代：宋

希聖平生詩酒豪，居然閉戶學孤高。
不知昨夜秋風柳，得似當時春日桃。
別去半年猶旦暮，胸中百癢欠爬搔。
虎溪破戒君須解，已辦清詩與濁醪。
入邑問炊中雲招王希聖起龍三首·其三
作者：許月卿
朝代：宋

簞瓢不改乃真豪，之子胸中志自高。
本自無官彭澤柳，不知何世武陵桃。
窗前草色勤鑽仰，堂上萱叢敬抑搔。
好向中庸看未發，養成和氣盎春醪。
入邑問炊中雲招王希聖起龍三首·其二
作者：許月卿
朝代：宋

移文招子氣添豪，畢竟牢關計未高。
留得商霖活秋稼，未應禹浪怨春桃。
半窗明月詩誰和，一劍空燈手自搔。
來此共君思昨夢，秋風江上幾投醪。
入邑道中·其一
作者：許月卿
朝代：宋

苒苒歲除佳樹少，行行高處烈風多。
世間無若歸田好，其奈吾生未老何。
入邑道中·其三
作者：許月卿
朝代：宋

天涵地育王公旦，德備才全范仲淹。
萬世直教懸日月，肯如秋雨謾廉纖。
入邑道中·其二
作者：許月卿
朝代：宋

鼎立三才名曰人，分明宇宙爲經綸。
不應雪虐風饕後，便作岩棲谷隠身。
八角
作者：許月卿
朝代：宋

八角亭中天似水，七言城裏夜未央。
主人解榻賢材館，門客避堂上下床。
籟寂寂時星歷歷，泉涓涓處山蒼蒼。
主人門客皆觴詠，羽扇綸巾獨篆香。
六月雨十一首·其一
作者：許月卿
朝代：宋

麟筆大書六月雨，蟬聲靜掃一天秋。
天河倒挽甲兵洗，地寶咸歸秔稻疇。
雨餘欹枕軒窗月，天際歸帆蘋蓼洲。
一飽了知天賜履，漉巾洗盞辦新篘。
六月雨十一首·其一〇
作者：許月卿
朝代：宋

一月春風洛水幽，凜然惟有壑專秋。
十室九空鴻鴈渚，千村萬落杞荆疇。
烏鳥有情瞻岵屺，黄龍無底羽淵洲。
思昔朝廷天廣大，何時醢賜伴醪篘。
六月雨十一首·其一一
作者：許月卿
朝代：宋

今歲無時不禦寇，每年此際去防秋。
琴散廣陵今叔夜，笳聲出室古劉疇。
啟沃欣承霖雨楫，流離安樂鴈鴻洲。
我自清時幸民着，茅柴薄晚婦能篘。
六月雨十一首·其七
作者：許月卿
朝代：宋

雙星今夜話綢繆，頗語人間一夜秋。
萬事悠悠何預我，四方蹙蹙屬之疇。
萬家旁置傷心地，四水宗朝極目洲。
坐看白雲棲斷處，支郎酒老臘前篘。
六月雨十一首·其三
作者：許月卿
朝代：宋

先集流傳妙詩句，芃芃禾黍舞凉秋。
九秋寶麗從天落，一雨賦興矧若疇。
月更風流寫松竹，雨餘凉意滿汀洲。
客來且貰鄰壚酒，家釀明朝儘可篘。
六月雨十一首·其九
作者：許月卿
朝代：宋

彭城夜雨悲翁季，手植堂前雙桂秋。
竹馬吾何計東閣，巾車何自樂田疇。
棣華頗失椿萱樹，雁影平沉橘柚洲。
更憶北山移植處，釣魚竿底玉醪篘。
六月雨十一首·其二
作者：許月卿
朝代：宋

岫雲已喜能成雨，不卜先知今有秋。
作楫作霖三說命，時暘時雨九箕疇。
數行竹樹清風夜，萬頃烟波明月洲。
二客從予遊赤壁，歸謀正值酒堪篘。
六月雨十一首·其五
作者：許月卿
朝代：宋

都忘甲子不知老，三十六峰無限秋。
江水清兮鱗百丈，廬山高處稻盈疇。
堯時丙子壽星數，坡句許家仙島洲。
自分吾生老耕釣，花瓢趁取日先篘。
六月雨十一首·其八
作者：許月卿
朝代：宋

行晴坐雨荷天休，天地中間獨享秋。
淡日凉風滿衣屨，甘霖薄暮悅田疇。
晴天歷歷供峰嶼，烟雨濛濛護島洲。
蹙蹙四方瞻靡騁，愁心如醉嬾新篘。
六月雨十一首·其六
作者：許月卿
朝代：宋

五更殊覺洗空憂，一雨端能接引秋。
陋室了知饒鶴料，高田無復拆龜疇。
蒲葵扇老堪藏篋，楊柳梢存不見洲。
混混濁流聊濯足，玉泉金井酒宜篘。
六月雨十一首·其四
作者：許月卿
朝代：宋

雨餘目極乾坤月，雪外天連䆉稏秋。
舜殿風薰殊未玉，堯天雨施自君疇。
層波渝我蒹葭渚，列宿嗤人杜若洲。
珍重菊莊來顧我，床頭爲子出春篘。
再和題黄免耕吟藁·其一
作者：許月卿
朝代：宋

免耕遺藁九京幽，宿諾吾方負仲由。
宿諾斜陽悲宿草，沉思一旦落沉浮。
池生春草虛堂夢，楓落吳江何處舟。
有子九京如不死，一輪明月墓山頭。
再和題黄免耕吟藁·其二
作者：許月卿
朝代：宋

優游一辟難贊經，仲舒師友盡時名。
已登鄉國一經薦，未究天人三策情。
文定浚源雖瑩徹，牧堂奕葉必敷榮。
紫陽風水深留意，磨石佳城後世評。
十二辰
作者：許月卿
朝代：宋

饑鼠簷行驕捷疾，蝸牛角立爭奇崛。
似聞猛虎今陸游，從以卧兔未飄忽。
先生龍卧未風雲，春蚓秋蛇供醉筆。
蕭蕭馬鳴旆悠悠，牧民如羊良率易。
人言唐土愧二猴，漢使碧鷄真浪出。
屠狗師還戒勿用，驅豬試問問王弼。
千年
作者：許月卿
朝代：宋

千年光景東西漢，一把春風大小喬。
坐嘯行吟芳草碧，杜鵑時節雨瀟瀟。
南堂
作者：許月卿
朝代：宋

南堂有客䅤秋旻，面面軒窗納曉雲。
雲入書檠無俗氣，月來吟几有清芬。
豈無綠竹詩淇澳，亦有蒼苔書篆文。
閣上桂枝宜努力，難兄難弟總由人。
即事
作者：許月卿
朝代：宋

桑柘行行秋又夕，芭蕉葉葉雨和風。
古今陵谷休回首，洗眼師門桂影濃。
厭厭
作者：許月卿
朝代：宋

厭厭夜飲忘更深，客不來辭主有情。
僮僕觸屏成蝶夢，姬姜壓笛作蟬聲。
月如有待行行慢，風不生嗔細細清。
萍散人生何可料，嬋娟千里共交盟。
吊程貢元
作者：許月卿
朝代：宋

灑淚陳情表，何心貢澤宮。
波平看躍鯉，浪急不成龍。
花誥榮孀母，藍袍付畫工。
無人儔孝友，烟樹慘新封。
同滕推游朱緋堂二首·其一
作者：許月卿
朝代：宋

當日朱緋夢，荒烟化鶴城。
斜陽邊草色，深樹裏禽聲。
欲雨路微濕，出雲山半青。
神游應故里，只欠愛翁亭。
同滕推游朱緋堂二首·其二
作者：許月卿
朝代：宋

此翁有山癖，曾此夢魂驚。
慷慨思逾淡，郊行酒易醒。
石苔和夢濕，歸棹載詩輕。
回首暮雲碧，兩賢沙磧行。
吟蛩
作者：許月卿
朝代：宋

吟蛩不管興亡事，舞蝶那分夢覺身。
別浦連牆歸遠客，高山小徑過樵人。
呈翁司理名方子擢婺邑
作者：許月卿
朝代：宋

桃李春風山谷酒，河陽桃李更春風。
風流建水翁承贊，樽酒論文千載同。
和子思弟韻壽母
作者：許月卿
朝代：宋

劣相誰知此老天，瑶池專遣雪當筵。
開花敬上夫人壽，列樹無非西子妍。
松學妙齡施粉點，鶴迷歸路認蓮船。
水晶世界瓊梅閣，肯道人間不是仙。
和趙資相
作者：許月卿
朝代：宋

手托東南半壁天，向天捧詔下搜賢。
塵沙騎鶴征鴻倦，衢道乘鸞病驥先。
玉陛九重將玉立，珠簾十里看珠聯。
狀元宰相平生事，雅意中原願執鞭。
咸淳
作者：許月卿
朝代：宋

咸淳風樂好，淳厚似咸平。
人意逢春樂，天心遇社晴。
征僮催遠信，舞袖促新聲。
今歲梅能耐，咸平詩可盟。
咸淳五年天下都散漢許月卿飲無算醉後吟詩秉筆達旦
作者：許月卿
朝代：宋

達旦吟詩達旦飲，半生信直半生貧。
睡魔猶侮汪梅叟，何况悠悠俗累人。
多謝
作者：許月卿
朝代：宋

多謝東皇着意晴，海棠勻趁笑相迎。
園林富貴何千萬，花柳功勳已十成。
曉雨有情於芍藥，春風無處不流鶑。
扁舟水長一篙許，茶竈筆床聊意行。
夜永
作者：許月卿
朝代：宋

夜永月清甚，雨餘風快哉。
月將槐影出，風遣桂香來。
風至地自掃，月來雲亦開。
三千翰林手，光霽瑩靈臺。
夢中作
作者：許月卿
朝代：宋

我來烟水遠，漁艇夜鳴榔。
萬仞巫山聳，一宵秋夢長。
金翹何婀娜，玉佩遽叮噹。
月冷天鷄曉，空餘枕屏香。
大行皇帝挽詞五首·其一
作者：許月卿
朝代：宋

創始昌陵漢，中興高廟堯。
登遐皆十月，揚烈擅三朝。
再造煌煌業，參侔浩浩霄。
中興兼創始，二帝侑逍遥。
大行皇帝挽詞五首·其三
作者：許月卿
朝代：宋

紫陽儒者侶，恨不與同時。
指示四書要，躬親百世師。
欽崇道兢業，懷保誥寬慈。
玉殿凄凉處，瑶題尚啟敷。
大行皇帝挽詞五首·其二
作者：許月卿
朝代：宋

享國昭陵似，龍飛四十春。
哀榮皆甲子，創守又庚申。
刑措成康治，風移堯舜仁。
瑶編再仁祖，萬葉道如新。
大行皇帝挽詞五首·其五
作者：許月卿
朝代：宋

此日營陵處，當年毓聖鄉。
幅員哀踽踽，羽衛道煌煌。
有彗憂天墜，重輪麗日光。
謳歌吾君子，千載聖情傷。
大行皇帝挽詞五首·其四
作者：許月卿
朝代：宋

從諫如堯禹，聞言若舜文。
五臣躋□□，三誥斥□君。
聖度天同廣，忠謀日有聞。
甲辰親策處，贛論玉顔欣。
天貺
作者：許月卿
朝代：宋

天貺逢佳節，地靈鍾異人。
今朝書上考，同日是生辰。
部使星留次，臨川月半輪。
明年當此日，五馬列朝紳。
天道
作者：許月卿
朝代：宋

天道尊高父道同，地親如母祀先農。
社翁不肯飲殘水，野老猶能存古風。
簫鼓村田聊擊壤，雞豚社酒好治聾。
滿庭芳曲還堪唱，一笑東坡鬢已翁。
客來
作者：許月卿
朝代：宋

客來商略詩，夜市正驚時。
雲破天青眼，烟收月白眉。
芙蓉天富貴，松竹月清奇。
我醉欲眠去，携琴明日遲。
寄張立道
作者：許月卿
朝代：宋

故人華職又爲州，當日商量今不謀。
捷徑終南共慙愧，今人莫遣後人羞。
寄東宮官
作者：許月卿
朝代：宋

瀛洲有詔翊儲宮，妙選歡傳有古風。
鶴禁共看周八士，狐裘記取國三公。
年華春早雞聲裏，博望秋嚴霜氣中。
入侍緝熙傳聖學，四書雋永事何窮。
寄留夢炎
作者：許月卿
朝代：宋

山屋好中秋，中齋炯在眸。
中流誰砥柱，野水却孤舟。
上意甘盤甚，來遲季子留。
願毋淹獨樂，留相九重休。
寄郭衢州
作者：許月卿
朝代：宋

渤海潢池盜，龔卿奉詔憂。
東軒繼芳躅，西府踵清流。
同榜黄扉匹，中峰皂蓋儔。
中齋同一笑，山屋好中秋。
寄陳宰
作者：許月卿
朝代：宋

上國春多雨，西江蓮自香。
恐人疑少室，惟我薄淮陽。
南北東西命，君臣父子常。
到官理詞訟，月色更風光。
寄題岩經樓
作者：許月卿
朝代：宋

樓中圖史澹爐墨，中有成都較藝文。
手澤存焉生舊感，心傳妙處長新聞。
世科事業無如子，經學源流可致君。
祇恐校讎天祿閣，猿啼樓外滿溪雲。
寄題張宗玉窗下廬山
作者：許月卿
朝代：宋

廬山移到龍溪東，兩壁生雲無數峰。
夢與文淵三峽水，共參金露九秋風。
萬山恍對凝塵榻，五老仝携入室筇。
更問濂溪風共月，又移窗下到腦中。
寄顧次岳五首·其一
作者：許月卿
朝代：宋

柳塘醉我無邊酒，得隴癡生望蜀心。
亦有白衣雙白玉，不孤黄菊萬黄金。
寶婺古來金綉水，銀蟾後夜玉青岑。
韋齋井畔通宵月，應照空樽印渴襟。
寄顧次岳五首·其三
作者：許月卿
朝代：宋

鏡湖扁字無今古，無古無今只此心。
雲入枕邊堂署玉，月窮天外日鎔金。
樓臺髣髴水墨畫，烟霧空濛岩壑岑。
須信尚書最難讀，人間無許大胸襟。
寄顧次岳五首·其二
作者：許月卿
朝代：宋

韋齋井畔通宵月，流出文公闕里心。
半夜起來湖瑩玉，明朝應有柳摇金。
萬壑正看天地肅，一樓坐斷水雲岑。
鏡湖樓扁知無恙，二十年前醉解襟。
寄顧次岳五首·其五
作者：許月卿
朝代：宋

半夜開窗凭闌坐，無心雲起鏡湖心。
鋪茵煙草漫天幄，璞玉樓臺渾色金。
訪古寂寥秋漠漠，懷人感慨碧岑岑。
未知何日韋齋井，明月清風煩暑襟。
寄顧次岳五首·其四
作者：許月卿
朝代：宋

運千可際休明運，心一堪傳賢聖心。
不一此心非自玉，半千之運或如金。
道源天出三清境，遠目明雙寸碧岑。
胸次須令天樣闊，五湖爲带三江襟。
山川
作者：許月卿
朝代：宋

山川長不老，人意欲如何。
霜後蒹葭健，秋來洲渚多。
河汾周舊典，洙泗魯餘波。
悽愴從陳蔡，令人涕滂沱。
山近
作者：許月卿
朝代：宋

山近綠映日，山遠青带烟。
平生有山癖，夢亦山水邊。
山好水益媚，山老水連天。
我家非洛中，亦非獨樂園。
只在山屋上，下亦有流泉。
俯仰頗樂之，妙處無昔賢。
今日來別墅，水滿山四環。
嗚呼何處無山水，有酒且飲明月在前山。
川原
作者：許月卿
朝代：宋

川原紅紫一時新，暮雨朝雲更可人。
燦若中興紅藥相，嫣然何慮海棠嗔。
天將好景煩吟筆，我自清時作幸民。
書冊埋頭無了日，不如拋却去尋春。
帝學
作者：許月卿
朝代：宋

帝學須君入，天游輸我豪。
君方註老子，我自讀離騷。
湖上春風好，山中夜月高。
山高君寄內，湖海我陶陶。
得安道中
作者：許月卿
朝代：宋

洲渚但明月，人烟如曉星。
春泥纔故里，秋水又浮萍。
衣破披簑冷，厨空煮草腥。
抱兒含笑語，衣裏麥青青。
悶來
作者：許月卿
朝代：宋

悶來時暫作兒嬉，沽酒溪邊就買魚。
鷗鳥水雲天一色，梅花雪月地三奇。
水西何况景尤絕，雪後懸知畫不如。
安得扁舟更簑笠，悶來時暫作兒嬉。
憶胡同年
作者：許月卿
朝代：宋

同年情誼弟兄侔，姓不同兮馬范儔。
吾榜得人今古盛，使君與我腹心投。
斜陽遮斷離愁路，野渡撐開別恨舟。
水調聲中多少事，暮烟林壑月明樓。
挽外舅二首·其一
作者：許月卿
朝代：宋

人間三十二，名字幾千春。
慷慨漢游俠，孝慈周吉人。
視物猶視己，顧親寧顧身。
山中當出相，嗣子世其仁。
挽外舅二首·其二
作者：許月卿
朝代：宋

月卿方髻時，公欲東床之。
我姑已黄土，公鬢正青絲。
忽忽成今古，茫茫問孰誰。
但能抱茂子，灑淚讀新碑。
挽妹婿汪汻四首·其一
作者：許月卿
朝代：宋

奉禮徒員外，京師枉治中。
二郎槐不做，四老橘成空。
三鳳壁岩子，雙龍寶劍雄。
萬人真莫贖，愁絕老坡翁。
挽妹婿汪汻四首·其三
作者：許月卿
朝代：宋

一疾那知死，三朝竟不醒。
遺羹真慘愴，分肉尚精明。
玉樹衣難綵，壁岩氈枉青。
英魂千古在，稚子讀書聲。
挽妹婿汪汻四首·其二
作者：許月卿
朝代：宋

郎罷當年語，深閨婉娩三。
有齊之季女，必得有奇男。
滿目呱呱泣，傷心切切彈。
離鸞驚別鵠，何日淚痕乾。
挽妹婿汪汻四首·其四
作者：許月卿
朝代：宋

亡恙壁岩日，媒云婦有依。
世科君六世，時事彼一時。
寂寞吾州隔，諸孤我妹慈。
九京逢桂老，東坦愧羲之。
挽座主吳倅
作者：許月卿
朝代：宋

菊翁去後菊園荒，壽不如花儘自香。
進學解成誰貝錦，題輿字濕已黄粱。
衆流出壑三秋暮，明月照松千仞岡。
冷落僧爐數間屋，但留名節付賢郎。
挽張丞泳
作者：許月卿
朝代：宋

異時兩舉遂登科，人謂功名當若何。
三十餘年空屈曲，七咨脫選竟蹉跎。
爲丞再出簿尉下，斯世渾如夢覺過。
同里同年老御史，諒難如此不悲歌。
挽李左藏
作者：許月卿
朝代：宋

少年謂子氣橫秋，壯已邊城汗漫游。
筮仕弗如歸亦好，讀書未了死方休。
半生懶意琴三疊，千古詩情土一邱。
月落錫林烟露冷，松風無籟自颼颼。
挽汪士洪
作者：許月卿
朝代：宋

昔日杜小姪，中年馬少游。
不知身外事，祇覺鬢邊秋。
有子三株柳，同公荒草邱。
梅溪一夜雪，片片逐寒流。
挽清湘令董介軒
作者：許月卿
朝代：宋

偏得人間謗與名，蓋棺方定伯夷清。
五經笥滿風雲壯，百尺樓高星斗橫。
明月照庭香不斷，狂飈吹雪意如生。
河汾回首成今古，禮樂猶將致太平。
挽番陽戴如曾貢士母金氏
作者：許月卿
朝代：宋

霜氣凜閨妹，嚴風老更癯。
詩書謂有子，門戶可無夫。
鶵鳳橫秋鶚，孤鸞啼夜烏。
長松有風雨，枯草但平蕪。
挽胡制機康侯
作者：許月卿
朝代：宋

鷺點青松白，鶑穿綠柳黄。
兒時工對偶，老去更文章。
誅意平生學，爰咨去路忙。
酒邊招隠操，我更憶山堂。
挽陳節使
作者：許月卿
朝代：宋

凜凜如公一寸丹，荒城夜月徹清寒。
向時尚已死諸葛，今日難貪老阿瞞。
素志平生兆馬革，黎民一郡博彈冠。
隻雞斗酒群群讖，吾力猶能滅賀蘭。
挽馬樞密母段氏
作者：許月卿
朝代：宋

松岡新植瀧豐碑，千古哀榮誰似之。
訓子斷機霜雪冷，退朝猶績月星垂。
綠衣西府梅花落，素幄北堂萱草萎。
何惜沙堤明日路，潘輿無復再來時。
捧硯姬空翠二首·其一
作者：許月卿
朝代：宋

捧硯姬空翠，隨琴鶴曉烟。
夕陽更山外，流水自樓前。
芳草垂楊地，和風麗日天。
戲游看處處，明媚自年年。
捧硯姬空翠二首·其二
作者：許月卿
朝代：宋

看山車放慢，遇水馬爭先。
須信一年景，無如三月天。
露花如此好，烟柳十分員。
客醉不須去，竹床相對眠。
故人
作者：許月卿
朝代：宋

故人歸作山中相，老我聊乘雪夜舟。
細君頗訝不入市，山中訪友將何求。
扉屨資糧奪之去，毀車截鐙挽予留。
一笑謂汝賢細君，無求我乃肯出游。
宰相良解軒輊予，定難屈膝低我頭。
同雲一色天欲雪，夜深雲散月明樓。
新安
作者：許月卿
朝代：宋

新安別無奇，只有千萬山。
千山萬山中，其奇乃出焉。
下者爲硯石，與世生雲烟。
高者無繫累，飄然出神仙。
忽生朱晦庵，追千萬世前。
示千萬世後，如日月當天。
嗚呼新安生若人，不知再生若人是何年。
新安道中
作者：許月卿
朝代：宋

白水黄山天一青，雪梨金柳眼雙明。
要知來日清明日，請聽鵑鳴第一聲。
旅獒圖
作者：許月卿
朝代：宋

戒獒式燕紫陽詩，展畫如觀作訓時。
我道非唐無此筆，宋人那解析豪厘。
早起
作者：許月卿
朝代：宋

早起輕寒尚裌衣，飯餘春雨滿行旂。
春波綠處春草碧，曉露濃時曉日晞。
桃李年年春富貴，桑麻事事道精微。
詩情不在火爐畔，風雪灞橋烟景歸。
明月
作者：許月卿
朝代：宋

明月天雙鑑，清湖地萬弓。
人行楊柳外，身在畫圖中。
天闊雙眸快，樓高萬象融。
故山應更好，楊柳映芙蓉。
星學
作者：許月卿
朝代：宋

星學精微蔣逸堂，濂溪一賦見行藏。
樓高照眼銀溪水，萬籟無聲月印窗。
春日
作者：許月卿
朝代：宋

夜雨晝晴花世界，晚風朝露柳精神。
花花柳柳春何限，安樂窩中第一人。
春日閑賦
作者：許月卿
朝代：宋

數行竹樹鳴春雨，一簇人家带曉烟。
省事山丹自籬落，親人海燕並庭簷。
樓高思遠天無極，酒罷歌闌月正圓。
新茗一甌香一篆，與君清坐看風簾。
暮春聯句九首·其一
作者：許月卿
朝代：宋

清廟朱絃瑟，羔羊素緎風。
釣竿漁艇小，園徑李蹊通。
白酒渾忘送，皇天似不公。
風簷開秀色，雪嶺現酥胸。
王化殊無外，聖賢時復中。
人稱君子子，卿自密翁翁。
從喚酒經癖，聊紓花史忠。
前知安用卜，定見不訪訌。
橘僕使令熟，竹君家計豐。
六年無不可，三語將無同。
柳子慣乞巧，韓公不送窮。
暮春聯句九首·其七
作者：許月卿
朝代：宋

寸心元有雨，八面更當風。
精衛海能涸，杜鵑天可通。
君臣知有義，褒貶豈無公。
一展霹靂手，九吞雲夢胸。
狂瀾障川外，砥柱橫流中。
曷不身伊尹，空教口晦翁。
主憂臣不辱，世亂孰爲忠。
白日青天共，潢池渤海訌。
居家移官理，憂國願年豐。
今古心符節，乾坤理勘同。
普能知道大，院不慮途窮。
暮春聯句九首·其三
作者：許月卿
朝代：宋

祥雲仍瑞日，霽月更光風。
虹夜書舡滿，鷄林詩賈通。
十行寬四海，一國詠三公。
經史遮眵目，古今澆渴胸。
太玄難準易，皇極辯非中。
清夜談玄處，盛時無極翁。
乾坤涵奧學，日月照孤忠。
自信區區者，遥憐處處訌。
天無厭周德，年侯克商豐。
群后集班瑞，宗人宅受同。
太平無以報，真意渺何窮。
暮春聯句九首·其九
作者：許月卿
朝代：宋

賀公雅吳語，文靖詠唐風。
我自儒多誤，心慙佛六通。
將焉用彼相，不肯爲渠公。
明月夜滿目，晴雲曉盪胸。
馬更騎東下，騮更入花中。
無慮殊難老，有頭能自翁。
徜徉生計拙，瀟散自謀忠。
白酒盃中滿，紅塵門外訌。
漢輪謾牧叟，魯質不周豐。
自詭冰堅渡，如新火浣同。
青山青未了，綠水綠無窮。
暮春聯句九首·其二
作者：許月卿
朝代：宋

畏愛盾衰日，清和夷惠風。
仁何如管仲，恩罔極王通。
王必三微謹，天爲一大公。
五行應過眼，萬字佛頭胸。
治國運掌上，經書滿腹中。
憑欄心尚壯，引鏡鬢俄翁。
錫屈天生德，教咸黄覽忠。
齊夷靡瞻騁，內外詛萬訌。
一酌泉流濁，四知囊匱豐。
詠觴聊暢敘，羹水辨和同。
不當陳三價，難逃黄九窮。
暮春聯句九首·其五
作者：許月卿
朝代：宋

我似濂溪拙，人嗤凝式風。
天連千障合，水可四溟通。
我友二三子，他年十八公。
逍遥吟弄趣，灑落霽光胸。
傲睨芸香裏，醉眠花影中。
文章解遷史，詩律更涪翁。
與酒交逾密，爲花謀必忠。
鶴琴清夜警，鶑燕暮春訌。
冰釋契杜預，露晞詢鞏豐。
幾能知至至，學貴不同同。
山水清音有，園林勝事窮。
暮春聯句九首·其八
作者：許月卿
朝代：宋

燮調能十雨，具訓微三風。
希聖如顔子，何時笑叔通。
明經徒爲利，穢史不能公。
落落經綸腹，悠悠錦繡胸。
茶烟禪榻上，花蕊酒盃中。
皇覽方佳少，青衫已禿翁。
凄凉語棐話，寂寞教咸忠。
青嶂鶴仙返，白楊鴉夜訌。
庭前雙桂樹，堂上六經豐。
皇帝春秋盛，車書夷夏同。
移忠聊士諾，獨善未妨窮。
暮春聯句九首·其六
作者：許月卿
朝代：宋

徐字不晉帖，楚詩無國風。
天邊長劍倚，花外小車通。
不肯吏文叔，誰能書子公。
二三豪俊骨，數萬甲兵胸。
柳暗琴三疊，梅殘酒一中。
羨君屠龍技，笑我祝雞翁。
擊甕浮兒志，編橋度蟻忠。
行春奉寬詔，佩犢弭兵訌。
天闊吟邊遠，月明詩檐豐。
秋光宦情薄，鸞鶴嘯聲同。
清澗耳堪洗，深山目更窮。
暮春聯句九首·其四
作者：許月卿
朝代：宋

沃心裨帝學，古道暢皇風。
天下真無敵，君前置一通。
將拚龍尾硯，去作魚頭公。
筆底瀾翻舌，談間磊塊胸。
通明雲殿上，清切玉堂中。
發軔同安簿，深衣獨樂翁。
孝經題幼志，沼鑑見精忠。
元祐龍蛇雜，開禧蟊賊訌。
隆冬老儒立，奸黨一碑豐。
三晉春秋在，千年綱目同。
長天炤孤憤，清夜好研窮。
曆日
作者：許月卿
朝代：宋

曆日從頭又一新，直饒燕雀喜新晴。
梅花獻歲無邊景，喜鵲今朝第一聲。
柳眼知時王幕綠，草心報國漢朝青。
日晴夜雨豐年兆，雨過雲開月滿庭。
曉幄
作者：許月卿
朝代：宋

曉幄明初日，晨鐘遞北風。
人生行樂著，天道好還同。
我友詩三昧，吾衰酒一中。
萬間君雅志，突兀倚晴空。
月代
作者：許月卿
朝代：宋

月代太陽，太陽代月。
君逸臣勞，職分無越。
穆穆皇皇，明明在烈。
光于四方，罔不秉哲。
火明水清，坎離斯設。
日月有明，容光靡闕。
無非教也，教亦不屑。
金取其清，分明之精。
東有啟明，西有長庚。
金清月白，助天日明。
日明相續，萬物咸覩。
匪今斯今，不瞽萬古。
月庵·其一
作者：許月卿
朝代：宋

羽人蕭散月庵深，問月青天無古今。
但放虛庵如月樣，更教月住在庵心。
月庵·其二
作者：許月卿
朝代：宋

廣寒只欠栽梅樹，寄傲何須傍桂林。
君尚有庵我無有，不遮明月半邊陰。
月明
作者：許月卿
朝代：宋

月明如晝好元宵，歌管樓臺景色饒。
鶴舞琴聲相應答，梅花清福共誰消。
月色
作者：許月卿
朝代：宋

明月亦清哉，清風絕點埃。
村童催睡去，野叟問禪來。
樂事賞心夜，清風明月梅。
夜深羣籟靜，猿鶴莫相猜。
有感
作者：許月卿
朝代：宋

一飲地黄酒，冤哉入九泉。
雲孤無葬地，雪霽有蒼天。
今歲難張詠，他年高董宣。
視吾匣中劍，光射斗牛邊。
有感·其一
作者：許月卿
朝代：宋

晴明佳思吟難盡，雨雪愁寒撥不開。
天地中間許多事，不應暑往不寒來。
有感·其二
作者：許月卿
朝代：宋

日忽出天將有雪，雨將降地忽無風。
陰陽二氣循環耳，靜入儒生一笑中。
朗湖道中因見二事信筆二首·其一
作者：許月卿
朝代：宋

屋下種花簷露滿，窗前疊石岫雲生。
春風不解分疆界，本自無心却有情。
朗湖道中因見二事信筆二首·其二
作者：許月卿
朝代：宋

烏雀逢鸇皆憶鳳，鸕鷀遇獺等求魚。
秋風雪散天無極，清曉冥冥鴻影孤。
望中
作者：許月卿
朝代：宋

望中惟有山平遠，山外更連天泬寥。
好着箇亭管烟水，夜凉明月舉杯邀。
木犀
作者：許月卿
朝代：宋

桂犀明辨不雷同，長憶先師品藻公。
風到如開香積國，月明疑在廣寒宮。
含香結佩風宜月，纍印懷香月稱風。
酒裏典刑幸猶在，先師醖藉孔林叢。
木犀
作者：許月卿
朝代：宋

詩到黄初上，高標不肯唐。
分封在香國，筮仕得黄裳。
錦晝纍金印，瑶英案玉皇。
黄香天下士，誰得並清芳。
梅叟
作者：許月卿
朝代：宋

梅叟真佳客，冰壺賢主人。
移樽隨月飲，顧典到更深。
蠟炬精神耐，梅花氣象新。
明朝山屋去，隠者詎能尋。
槐影
作者：許月卿
朝代：宋

槐影本來惟戴日，蟬聲固自未知秋。
斜陽薄雨羊歸徑，冷月橫星人倚樓。
樂天
作者：許月卿
朝代：宋

樂天歌裏商人婦，子美詩中黄四娘。
莫向癡人前說夢，世間萬事海茫茫。
次允杰五首·其一
作者：許月卿
朝代：宋

魏公間氣孰能儔，纖若登梯量自優。
父母床無烹子刃，相公腹有濟川舟。
江山之外雲端鶴，天地中間海上鷗。
學進識明涵受闊，連天遠水月明樓。
次允杰五首·其三
作者：許月卿
朝代：宋

相鶴先經古罕儔，一詩檃括爾才優。
雲天杳杳仙騏騪，蓬海茫茫我楫舟。
赴隴光榮空似鳳，乘軒浩蕩不如鷗。
淵材多事添煩惱，一夜胎仙頻倚樓。
次允杰五首·其二
作者：許月卿
朝代：宋

斯人非與更誰儔，咸以無心感最優。
上下天光萬頃碧，乾坤中處一虛舟。
相從相語何妨鶴，纔有機心不下鷗。
平地人間無限闊，元龍何必卧危樓。
次允杰五首·其五
作者：許月卿
朝代：宋

瓣香曾侍鶴山儔，蜀有鶴林殊匪優。
蛻作嬰兒生我室，化爲道士掠予舟。
相同龜壽□鵬鷃，自混雞群狎鷺鷗。
仙子已騎黄鶴去，此地空餘黄鶴樓。
次允杰五首·其四
作者：許月卿
朝代：宋

老鶴吾慚鶑谷儔，揚州草檄類俳優。
千年橘井雉城字，萬斛桃花鶴料舟。
爲文待漏書丹鳳，如此有盟寒白鷗。
歌吹竹西驚昨夢，眼中騎鶴有高樓。
次周尚書八首·其一
作者：許月卿
朝代：宋

卜隠偏宜大好州，浮雲夢不到王侯。
細評月露蒼山峙，靜止花闌綠水流。
泉□□□□□□，□簑無雨可淋頭。
西江賓幕相須久，贏得閑吟謁道周。
次周尚書八首·其七
作者：許月卿
朝代：宋

詩律無寒□鄴州，家風洗耳□□侯。
□傳以酒爲真印，萬法惟梅不共流。
幸免五經嘲笥腹，可無百尺進竿頭。
從來此道飄零甚，戎索惟憑疆以周。
次周尚書八首·其三
作者：許月卿
朝代：宋

公與梅溪生共州，一編默受似留侯。
冰霜歲晚仝清節，涇渭胸中肯混流。
皎日當空峨豸角，支天一柱屬龍頭。
時清儘可巢由我，身健猶看師宰周。
次周尚書八首·其二
作者：許月卿
朝代：宋

溫州今似古青州，溫飽能輕百戶侯。
沃力泉源那擇地，歲寒砥柱屹中流。
要知蟬□三公府，便是黄扉四狀頭。
萬事世間唐土爾，辦將勳業到伊周。
次周尚書八首·其五
作者：許月卿
朝代：宋

老氣軒昂蓋四州，文場真將屬條侯。
君扶黄道青如許，我住花屏翠欲流。
禁路促歸一夔足，詞場飛跨六鰲頭。
隠箕山上泉瓢許，歌大江東羽扇周。
次周尚書八首·其八
作者：許月卿
朝代：宋

平原平等視青州，不佛不仙仍不侯。
滿樹絲蘿天富貴，半窗水墨月風流。
皆云臨濟具雙眼，且放東坡出一頭。
劈畫尚能千百歲，須臾一笑跨商周。
次周尚書八首·其六
作者：許月卿
朝代：宋

后山着意送荆州，相伴兒童餞細侯。
風月夜深獨先覺，乾坤秋老不同流。
江閩凱悌地聯脈，關陝規恢天盡頭。
聞說齊{月畺}婦唾手，世如用孔作東周。
次周尚書八首·其四
作者：許月卿
朝代：宋

曾共芙蓉下視州，舊衝仍是醉鄉侯。
半山相俟歸投老，若水公兮急退流。
世事每觀强努力，人生何似大刀頭。
摛文儘自染燕許，閑夢何妨我蝶周。
次績溪趙簿孟英見投韻
作者：許月卿
朝代：宋

碧澗仙人亦愛樓，星溪樓上豁雙眸。
吟邊興落千峰外，醉裏眉攢萬國愁。
傳舍官途輕似燕，禪心世事狎於鷗。
詩人將半南唐帝，碧澗雲烟六月秋。
次胡伯凱韻
作者：許月卿
朝代：宋

作詩直欲到天慳，於蒍應如元魯山。
我隠自便甘曲渚，子來相與釣清灣。
閑中日月詩書府，地上神仙人世間。
尋柳問花千古意，窗前幽草不須芟。
次胡伯凱韻
作者：許月卿
朝代：宋

日日常三絕，時時酒一杯。
西銘爐上雪，太極地中雷。
屏破青山出，池成綠水來。
飯餘三兩步，一樹木犀開。
次韵用學禮·其一
作者：許月卿
朝代：宋

章泉姓字馥於梅，宅相相逢亦妙哉。
見說章泉詩刻梓，幸分一本洗塵埃。
次韵用學禮·其二
作者：許月卿
朝代：宋

跫然詩句慰空虛，拭目科名看到渠。
了却科名詩未晚，殷勤圯上一編書。
次韵胡梅瀧·其一
作者：許月卿
朝代：宋

對梅花每恨匆匆，竟日望斷胡梅瀧。
欲往從之秋水隔，參橫月落夢渠儂。
次韵胡梅瀧·其二
作者：許月卿
朝代：宋

夢渠處處曉星殘，秋水盈盈隔曉山。
山外梅瀧應秋水，一泓秋月夜將闌。
次韻
作者：許月卿
朝代：宋

臨川老儒王半山，文章未肯班傳間。
亦有臨淄晏元獻，樂府一奏開天顔。
我來此州嗟何晚，前哲風流挽不還。
泉石黯淡山氣瘦，芙蓉飄零秋意闌。
有客携詩來過我，議論磊落文波瀾。
詩盟豈止尋宗派，理學猶規拜將壇。
風雷凜凜三寸舌，招槌賢拂佐天慳。
古來言行要相副，願言大德不踰閑。
秋月皎皎鶴蹲蹲，春風洩洩禽關關。
江岷山兮溪嶓塚，天根躡兮月窟攀。
次韻仲成叔賀雙桂橋
作者：許月卿
朝代：宋

展墓歸來春水浮，橋頭望月正如鈎。
橋成未用問誰住，意遠應同逐水流。
天外鴈鳧何足許，人間鹿豕可仝游。
須知□□□□□，莫說存耕知有秋。
次韻春谷
作者：許月卿
朝代：宋

谷如三月間，屋向萬山安。
春谷與山屋，別有天地寬。
枯淡風月皎，富貴鶑花遶。
大山表牡丹，此意殊未曉。
次韻晉三姪招予及同年飲
作者：許月卿
朝代：宋

戀闕重陽不入都，菊英雖好不干渠。
樽前丞相方行酒，花外堯夫恰小車。
羯末封胡延客醉，雷陳張范預期酤。
他年三徑羊裘隠，君子應能范蠡圖。
次韻曉行
作者：許月卿
朝代：宋

主人別客屢挑燈，客喜乘凉月下行。
暗露濕螢仍濕草，曉風殘月更殘更。
柔情燕燕椒房夜，雅韻鶑鶑桂魄晶。
朝往長沙成夜醉，宵征肅肅醉翁亭。
次韻朱塘三首·其一
作者：許月卿
朝代：宋

杏壇黄葉滿霜林，何幸朱塘兀古枌。
試上月臺因問月，知涵雲谷幾多雲。
夢游當日成何事，嗜學于今喜舊聞。
我意昨游春水滿，重來秋意見涯垠。
次韻朱塘三首·其三
作者：許月卿
朝代：宋

謾着新亭俯碧漪，高低草樹任差池。
須知亭扁須時彥，不是谿齋不勇爲。
水靜山深悉天趣，風光月霽足吾師。
未妨賦誦銘顔樂，正學於戲無已時。
次韻朱塘三首·其二
作者：許月卿
朝代：宋

游子從來悲故鄉，歸來襟袖芷蘭芳。
夢魂飛去雲濤遠，杖策閑行秋水光。
可是夢中曾到此，安知身後却餘香。
紫陽弟子有賢子，卜築新亭真肯堂。
次韻李制幹贈行
作者：許月卿
朝代：宋

科舉有衣鉢，臨行問細君。
梅花入征夢，楊葉礪功勳。
儼對丹墀日，捷排閶闔雲。
政須及邊事，毋惜齒牙論。
次韻汪敬子
作者：許月卿
朝代：宋

好善芝蘭馨，惡惡鮑魚腥。
一心宰天地，萬世流風霆。
六經如元氣，異端如氛埃。
會往洙泗濱，傳取心印回。
次韻程愿二首·其一
作者：許月卿
朝代：宋

我家張許同生歲，果者堯時值聖明。
丙子與君無貴者，甲辰惟我亦同庚。
閑雲萬嶺林泉興，明月一溪邱壑情。
同歲同心有如此，相期歲晚李歌行。
次韻程愿二首·其二
作者：許月卿
朝代：宋

二李歌行醉裏歌，君溪兩棹我烟簑。
鳳凰臺上我山墅，虹馬軒高君月坡。
曉徑焰間追李杜，夜窗灰裏撥陰何。
長哦歲晚成二老，詩社往來君肯麽。
次韻程說和
作者：許月卿
朝代：宋

燈花昨夜爲誰開，誰笑泉田處士來。
不染一塵宜寶界，長如三月似天台。
頻摇麈尾頻揮翰，每看蟾輪每舉盃。
和氣滿堂春拍拍，燈花昨夜爲誰開。
次韻胡同年女
作者：許月卿
朝代：宋

吳猛幽閨毓彩鸞，飛瓊相約下人寰。
老翁年復兒時貌，乞我靈丹駐玉顔。
次韻胡溫升玉甫西野
作者：許月卿
朝代：宋

偶爲西湖萬山出，三省興中歌四勿。
中庸公子惠新詩，句裏韓筋猶柳骨。
文章感慨須和平，能泣鬼神風雨驚。
和聲似鳴國家盛，送東野序序文鳴。
西野文鳴東野法，積中和順英華發。
我詩不作郊島寒，曾誅莓苔隨意踏。
誰道楊花本無才，天展湖山圖畫開。
何須更問逋之覓，夜深明月半窗梅。
次韻葉司戶
作者：許月卿
朝代：宋

舟自摇摇釣瀨濱，睦州司戶得詩人。
對床夜雨如蘇子，滿座春風似伯淳。
文武略窺瑶殿射，婺衢爭耀錦鄉春。
金華葉相垂青史，青出於藍局局新。
次韻蜀人李施州芾端午·其一
作者：許月卿
朝代：宋

幾日愁無雨，夢回聞雨聲。
恰逢端午至，不覺和詩成。
慘淡疑天淚，滂沱吊屈生。
邦人云此日，陰感助陰兵。
次韻蜀人李施州芾端午·其二
作者：許月卿
朝代：宋

對時思故國，客裏厭南音。
同谷凄凉惡，三閭感慨心。
賜衣聊杜句，要艾孰騷吟。
莫說成都景，岷峨秋滿襟。
次韻謝君直贈李相士
作者：許月卿
朝代：宋

一年景讓秋光奇，山水秋來皆有姿。
君於何處相人物，誰爲盜跖誰伯夷。
伯夷海濱待時清，秋空無雲正清時。
相人不若相時好，相時而動談笑麾。
笑殺馮道五季時，興亡不喜而不悲。
相師試相馮道相，視國傳舍如弈棋。
次韻鄭將士
作者：許月卿
朝代：宋

何曾離日用，千古到如今。
菊蕊霜全節，梅花月印心。
韓公蘄竹詠，蘇子楚山音。
谷口微吾子，風流何處尋。
次韻陳肇芳竿贈李相士
作者：許月卿
朝代：宋

相心然後相人形，試相何時可太平。
集思廣益真宰相，開誠布公肝膽傾。
先相君子與小人，小人枉了君子贏。
見吾善者笑局局，眼明黄山峰六六。
何哉逆整干天誅，衰漢生靈已魚肉。
安得重見無極翁，光風霽月黄山谷。
次韻雲岩
作者：許月卿
朝代：宋

權輿於我屋渠渠，久敬如君世莫如。
明月清風詩滿案，好天良夜酒連車。
樽前遠韻輕盈菊，醉後分題爛慢書。
凡此坐中人十九，鉤樞玉带客金魚。
次韻馬樞密·其一
作者：許月卿
朝代：宋

卧聽急雨半篙深，曉展芭蕉數尺心。
携手方山行樂處，滿林松竹翠陰陰。
次韻馬樞密·其二
作者：許月卿
朝代：宋

年來閉戶學崇深，邂逅論文悅我心。
濁酒一盃茶一椀，坐看日影轉桐陰。
次韻黄玉如大章携先集來訪二首·其一
作者：許月卿
朝代：宋

夜宿槎溪碧草幽，草窗招隠勸巢由。
朝來忽得新詩好，客裏俄驚喜氣浮。
秋老空山唳清鶴，天寒野水卧孤舟。
細吟天下黄香句，曉霧輕烟古渡頭。
次韻黄玉如大章携先集來訪二首·其二
作者：許月卿
朝代：宋

橋梓風流滿腹經，桂花香裏識魁名。
翻成宵夢古今事，何况人間父子情。
先集一編詩橐富，家傳萬卷子金榮。
挂名敘跋流芳遠，曉起吟窗仔細評。
次韻黄玉如求記
作者：許月卿
朝代：宋

先子北山書劍留，山川還自舊相繆。
與君去歲銜盃處，遣我長歌陟岵游。
瘦鶴風輕霜檜舞，歸鴉烟重晚林投。
中齋孟氏仙官府，同號同庚成佛不。
此行
作者：許月卿
朝代：宋

此行得得不虛行，兩豸雌雄聚德星。
憂國愛君吾輩事，囑君當局喚惺惺。
歸塗
作者：許月卿
朝代：宋

望外雲頭日高掛，竹間亭子雪猶存。
啣蘆鴈起瀟湘暮，賣炭人行烟火村。
綺疎月照窗如晝，寶鼎香銷帳似雲。
欲轉冰壺渾未暇，党家習氣彼羶葷。
浴罷
作者：許月卿
朝代：宋

浴罷披襟竹影斜，客中殘暑散空花。
人行窗外雲無脚，月起林間燈映紗。
舉酒聞鐘知近寺，談詩食李却忘家。
明朝又浴還來此，何必開樽只煮茶。
涉世
作者：許月卿
朝代：宋

涉世如溪谷，只宜在淺處。
一生如一日，未暮早歸去。
君不見偉哉男子韓淮陰，往往正坐涉世深。
功成身退豈不好，當時何事歸不早。
人生少年須立事，生我不應負天地。
了却君王事便休，去時莫待雨淋頭。
如今版圖半烟霧，眼看流離無限子。
取將舊物還君王，襁褓赤子寢之床。
青天白日正亭午，歸去彈琴鶴對舞。
靜與賢傳不□□，春風吹袂浴沂天。
滿城風雨近重陽
作者：許月卿
朝代：宋

滿城風雨近重陽，一舸烟波入醉鄉。
心事已同鷗鳥白，眼界空有雲山蒼。
酒安能管興亡事，菊亦頗復時世粧。
何似長歌明月裏，月明天闊地更長。
無山
作者：許月卿
朝代：宋

無山平野雲天闊，有月高樓烟水微。
渴睡車中鶑一囀，愁吟路上蝶雙飛。
燈火
作者：許月卿
朝代：宋

燈火掩柴門，疎蕪烟水昏。
鷄啼孤月曉，犬吠隔山村。
桃葉翻新曲，梅花返舊魂。
凄其何處笛，一笑卧空樽。
獻歲
作者：許月卿
朝代：宋

獻歲歡聲沸，清晨寒氣侵。
四時春是首，三日雨爲霖。
綠展垂楊眼，青呈芳草心。
日晴仍夜雨，擊壤費謳吟。
甥館·其一
作者：許月卿
朝代：宋

月色真圖畫，風聲古瑟琴。
月風天地職，風月聖賢心。
竹砌水如璧，梧岡朋盍簪。
不須聯句得，天籟竹梧吟。
甥館·其三
作者：許月卿
朝代：宋

醉鄉真廣大，靜夜絕囂塵。
月色明如晝，天涯總是春。
鳥飛林不夜，蝶夢路無人。
天地中間我，孤高誰與鄰。
甥館·其二
作者：許月卿
朝代：宋

冬至思吾姪，樊川示阿宜。
驅羊官易取，觀象易難知。
不遠復三字，大音聲一詩。
屏山宗邵子，晦木不忘歸。
甥館·其五
作者：許月卿
朝代：宋

國士報國士，後人哀後人。
萬物邪勝正，一理屈終伸。
秦暴二世滅，周仁八百春。
紫雲樓上語，億載宋深仁。
甥館·其四
作者：許月卿
朝代：宋

國士今爲鬼，有棺空斷腸。
綠衣長至節，丹旐短松岡。
父乃哭其子，天乎殲此良。
傷情臯某復，挽些謾巫陽。
用名世弟韻
作者：許月卿
朝代：宋

大圭白璧男兒事，小酌青燈兄弟情。
倚閣烟雲生別浦，高林風月滿疎櫺。
人生功業何損益，外物本心須重輕。
志節始終非易事，退之猶自怵天刑。
用韵吳初鄰
作者：許月卿
朝代：宋

沆瀣崑崙未曉霞，霞邊何處着瑶花。
初隣扁字光穿室，花外何時我小車。
用韻簡如晦
作者：許月卿
朝代：宋

龍溪毓秀自平陽，千載詩葩分外香。
錦里篤生天下士，玉堂曾看甲科郎。
龍溪季子代無乏，鶚薦明年定破荒。
桂樹黄堂秋色裏，何妨演習鹿鳴章。
用韻自述
作者：許月卿
朝代：宋

菊花開處即重陽，月桂中秋夜夜香。
紫綬象環如魯叟，綸巾羽扇亦周郎。
不憂鴻鴈稻粱少，但恐鶴猿松菊荒。
宰相山中書幾考，清風明月老平章。
登慈恩絕頂有感
作者：許月卿
朝代：宋

爲學平生不究源，未妨絕頂上慈恩。
塔高俯視群山小，江闊能容巨浪喧。
人每中登難脚力，誰於高處領天根。
須信平生爲基址，基址牢時德業尊。
白雪
作者：許月卿
朝代：宋

白雪家家拆蠶箔，清風行行入秧苗。
半開猶蕊花情遠，久雨初晴禽語驕。
神靜
作者：許月卿
朝代：宋

神靜何須卜，心閒即是仙。
芋煨牛糞火，瓢滴馬鬃泉。
綠染春風柳，紅勻曉露蓮。
明朝晴景好，一棹盡平川。
答雲甫程文·其一
作者：許月卿
朝代：宋

一川風月有餘地，萬頃烟波無盡天。
蝶夢笑渠飛綠樹，鷗盟了我釣魚船。
答雲甫程文·其二
作者：許月卿
朝代：宋

風將楊柳綠鋪地，月畫蒲萄架在池。
却扇清風嫩凉夜，携筇明月共歸時。
箕山
作者：許月卿
朝代：宋

箕山惟一瓢，襄邑亦四壁。
古今一許氏，傳家以清白。
茶山與東萊，三詩映圭璧。
後來二三賢，題品互紬繹。
南軒推學授，晦翁要事實。
亦有小東萊，經濟亦何切。
極意深源流，敷殖久大業。
臨川有二許，我來秋蕭瑟。
撫卷三嘆起，寒花香的皪。
簫鼓
作者：許月卿
朝代：宋

簫鼓元宵氣象豪，拗晴天意亦風騷。
怕渠窗外梅花落，永夜吟聲不敢高。
臨川
作者：許月卿
朝代：宋

臨川攝守得仁侯，閔兩精誠貫顯幽。
五日不將京兆看，豐年惟切杜陵憂。
先欣霢霂滋青稻，佇見滂沱漲碧流。
物外閑人歡喜處，炎天亭受一亭秋。
臨川家史君坤翁喜雨
作者：許月卿
朝代：宋

臨川鼓舞誦賢侯，閔雨皇皇祈有秋。
昨夜琅函奏霄漢，今朝玉粒雨平疇。
名亭應有東坡記，積粟可寬西顧憂。
我得順流南浦去，商霖又是濟川舟。
與鄭婺源
作者：許月卿
朝代：宋

凄凉客舍岸維舟，明月清風古渡頭。
飛鴈不來雲欲暮，碧英一樹十分秋。
與陳宰
作者：許月卿
朝代：宋

到處逢人說大蘇，一門兄弟古今無。
吹塤林五黟山馬，鼓瑟陳雙婺水鳬。
定分有殊自鵬鷃，閑情無限儘龍豬。
歸來坐倚蓬窗下，少挹春風過里閭。
荼縻
作者：許月卿
朝代：宋

玉質清綃愛道裝，不嫌春暮越芬芳。
宋□□□□風麝，空使微材恨海棠。
觀吳廷玉五雲歌書其後而歸之
作者：許月卿
朝代：宋

鈞天九奏玉皇歸，閣皂神馳重嘆吁。
勸子癡人前莫說，怕渠來討費分疏。
訪渭陽
作者：許月卿
朝代：宋

舅待甥如待大賓，玳筵致語厚詞人。
玉堂金馬和風月，應有佳篇繼後塵。
賀楊司戶庭玉
作者：許月卿
朝代：宋

陽關酒盡不成聲，楊柳烟中一棹輕。
日暮碧雲烟水闊，梅花難寄此時情。
賀滕推入郡奉祀
作者：許月卿
朝代：宋

谿齋之後未多年，有子親曾聞性天。
助祭此行春滿眼，沙明草暖白鷗眠。
賦吳廷圭篔西亭
作者：許月卿
朝代：宋

竹西歌吹古揚州，分與延陵第一流。
直節雪霜霜曉檻，虛心風月月明樓。
東南直道輝青史，朔北虛懷動玉旒。
立盡斜陽更新月，纏腰騎鶴此君游。
賦廷玉菊存堂
作者：許月卿
朝代：宋

祖菊園翁孫菊存，君家菊譜傲蘭孫。
天隨天問非他族，秋意秋懷自一門。
白送遶籬從谷谷，黄飄流地彼村村。
花應自賀三生遇，親見淵明無此孫。
賦新花竹
作者：許月卿
朝代：宋

花紅竹綠兩相當，綠竹紅花在道傍。
竹引花風心浪動，花含竹露面芬芳。
須知竹戀花蝴蝶，喜見花貪竹鳳凰。
彼此莫嫌花共竹，他年花老竹蒼蒼。
贈墨士程雲翁
作者：許月卿
朝代：宋

滿地干戈正擾攘，君家猶自搗龍香。
輕清披就烟雲質，堅勁磨來金玉相。
倚馬喜資揮露布，飛鸞端藉發天章。
山屋莫道渾無用，留寫樵歌入錦囊。
贈寫梅僧處能
作者：許月卿
朝代：宋

月明窗上老梅癯，我有天然水墨圖。
笑殺無文癡老子，冰綃影裏覓林逋。
贈張相士
作者：許月卿
朝代：宋

我生丙子自盤空，愛主憂時水注東。
願子相人無軟語，莫教人喚密翁翁。
贈快霖
作者：許月卿
朝代：宋

有客闖東籬，星翁身姓支。
快霖爲道號，直術不支籬。
試與談災福，斷然無詭隨。
小溪天下士，持此往參之。
贈朱野拙
作者：許月卿
朝代：宋

官樣何如野，謀生拙最宜。
君門標野拙，篆刻大精奇。
贈李企
作者：許月卿
朝代：宋

雁湖曾是謫臨川，誰道風流愧昔賢。
共覺共兜亂堯世，何須虞芮質周田。
三年遷客僅數舍，一日恩書落九天。
歸去來荒松菊徑，勉旃忠節振家傳。
贈梅隠術士張尉
作者：許月卿
朝代：宋

梅仙亦向市門隠，君去市門翻隠梅。
貴賤窮通春夢覺，孤山依舊水邊開。
贈王竹窗
作者：許月卿
朝代：宋

若欲相尋向竹邊，開窗着屐更誰先。
定有一輪穿密密，可無數點洗涓涓。
茂林從昔於儂好，太極遥憐似我圓。
釣竿莫惜分新綠，更割半窗瀟灑天。
贈碧鑑相士蒲田林行可
作者：許月卿
朝代：宋

君如碧鑑照英雄，我鏡清寒印太空。
請向文昌橋上看，碧天提出碧流中。
贈程惠子
作者：許月卿
朝代：宋

我朝詩道愧唐人，魏晉風流更勿論。
莊子于今逢惠子，孔門自昔契程門。
君宜鶑出雲霄路，我亦猿吟烟水村。
趁取山人來離谷，梅花湖上返詩魂。
贈竹溪
作者：許月卿
朝代：宋

子厚有溪渾未竹，徽之有竹不能溪。
試問竹溪何所似，風流六逸共標題。
贈胡菊軒
作者：許月卿
朝代：宋

好物不雖多，自悟方悟他。
心迷法華轉，心悟轉法華。
願得無言經，盡度恒河沙。
盡度一切已，依然無一物。
籟鳴天河斜，清風共明月。
贈談命韓東野
作者：許月卿
朝代：宋

時來風送滕王閣，運去雷轟薦福碑。
莫道去年曾算了，從知禍福逐年移。
贈黄藻二章·其一
作者：許月卿
朝代：宋

參軍一夢到詞場，難弟想應瞻聖皇。
此去捷音來鼎鼎，向來諸老去堂堂。
馬頭雪絮天街玉，人跡板橋茅店霜。
君去世科傳伯氏，釣舟留我住嚴光。
贈黄藻二章·其二
作者：許月卿
朝代：宋

星邑唐詩韻一天，參軍生死別經年。
君來佳句賓朋誦，我願世科昆弟傳。
別語明晨繞朝策，秋風來歲祖生鞭。
難兄難弟誇京邑，莫負當年夢惠連。
起來
作者：許月卿
朝代：宋

起來霜月冷颼颼，清興催人不自由。
萬戶千門胡蝶夢，五更三點黑貂裘。
旦公待旦霜如雪，時夜如時月似鈎。
明日人來問寄字，一天霜月倚西樓。
跋東坡墨跡
作者：許月卿
朝代：宋

海外歸來衰鬢皤，浩然之氣筆嵯峨。
富貴不淫貧賤樂，萬年千載一東坡。
車中
作者：許月卿
朝代：宋

路平正好坐車中，時有禽聲山翠濃。
憑軾斜眸看法帖，開簾正面受春風。
辭賈徽州二首·其一
作者：許月卿
朝代：宋

束書歸去饗梅花，底事霏英故故斜。
約住忙中千里鶴，羨渠如意兩歸鴉。
家中見雪念爲客，客裏觀梅不似家。
園樹暫時相鬭白，明朝休向我儂誇。
辭賈徽州二首·其二
作者：許月卿
朝代：宋

岫雲休怪此行徐，出處家風本俗如。
當任宣尼無俟駕，肯辭孟子範馳驅。
如金歲月人奔競，似玉行藏我卷舒。
極目冥鴻揮綠綺，忘情魚鳥盡江湖。
迎謁劉朔齋□提舉行部
作者：許月卿
朝代：宋

百城奔走候車塵，庾節光華婺水濱。
人望朔齋春有脚，家傳元祐水無心。
天低日近霜華曉，地僻臘殘梅蕊春。
願得劉家再忠肅，前爲伊鼎後商霖。
追賦暮游
作者：許月卿
朝代：宋

錫山舟泊似荒村，微服南禪古跡存。
壁上姓名今已遠，碑陰人物了能言。
薄游草草山侵袖，遠思悠悠風滿軒。
携手出門烟樹密，數僧離立語黄昏。
送周徽州赴建州
作者：許月卿
朝代：宋

作牧文公父母州，考亭今又借邦侯。
來莫建山同仰止，去思歙水共長流。
貢茗莫淹千里守，和羹須是百花頭。
暇日摩挲廳壁記，昔梁叔子後身周。
送孫山長謁皮參政
作者：許月卿
朝代：宋

授鉞天教錦故鄉，公心泉石不旂常。
沙堤正自恐不免，野渡安能久退藏。
羨子白劉從綠野，顧予雞犬愧旌陽。
衮衣會趁春風入，野服猶堪謁道傍。
送張平湖山遊
作者：許月卿
朝代：宋

殷勤來訪別，去作子長游。
雪霽月清甚，天寒鴈過不。
沙堤今相府，花苑古蘇州。
歸路梅花好，還來問白鷗。
送徐君何
作者：許月卿
朝代：宋

英雄捧詔出樊籠，抖擻征衣趁曉風。
一笑相逢儀舌在，明朝秋意滿芙蓉。
送撫倅林評事歸班
作者：許月卿
朝代：宋

分月年將滿，朝天早戒嚴。
芝函新紫詔，棘寺舊青氈。
梅雨商岩讖，槐花宰路占。
應留待漏院，揮翰屬名賢。
送碧梧入府
作者：許月卿
朝代：宋

人勸公入相，我勸公早歸。
今以副樞入，好以元樞回。
易爲六經宗，學易貴知時。
時止則時行，時義大矣哉。
故嘗論今日，兩語見稱奇。
但且爲執政，宰相未可爲。
若爲伴食相，何如酒一盃。
曾以語裕翁，裕翁爲一咍。
英雄見略同，明公試思之。
文正爲清獻，何曾美鼎梅。
史冊香萬古，日月名長在。
時止時則行，宰相須時來。
時來然後相，當傳忠定衣。
官職難名節，願公玉無疵。
壯節題初節，願公玉無灰。
耐久老柱石，身佩國安危。
五福一曰壽，壽國身之樞。
請君看老子，寡慾身壽眉。
心清萬里明，可杜倖時窺。
寡慾善養心，軒鑑照魅魑。
歲晚成二老，種蠡相塤箎。
坐令四太平，太宗生光輝。
送高安辛聖祥謁後林
作者：許月卿
朝代：宋

論相何如只論心，無心無相更難尋。
清風獨卧羲皇上，床下明朝拜後林。
途中賡禁體雪韻
作者：許月卿
朝代：宋

野店衝寒出曉芭，渾如踏月過溪沙。
五漿先具簷頭蕊，六博爭雄屐齒花。
狐白裘成天不管，玉清境浄地無瑕。
素光自是漁人物，披得一簑來酒家。
途問伍
作者：許月卿
朝代：宋

乍雨乍晴寒食候，半花半蕊山礬香。
老農甚喜天意好，日暖今年不凍秧。
遇黄先生
作者：許月卿
朝代：宋

策馬沙頭值此翁，恐成鴻燕嗇相逢。
歸鞭亟指遠峰碧，握手頻看笑臉紅。
淡月一簾清坐處，高風千載慨歌中。
淵源自昔崇師友，吳下應憐舊阿蒙。
重寄留夢炎
作者：許月卿
朝代：宋

安得肉生羽，從公出外游。
同年多契闊，新句孰賡酬。
天玉梅花雪，人寒野水舟。
中齋難醉白，山屋好中秋。
重寄郭衢州
作者：許月卿
朝代：宋

細數東京士，無如許郭優。
山林異朝市，姓字欠書郵。
久已巢由隠，難成李郭舟。
三衢春有脚，山屋好中秋。
野人
作者：許月卿
朝代：宋

野人方蠖屈，天子正龍飛。
東閣翹林騪，北山□□移。
鵩來賈生去，熊兆太公歸。
地主殷勤別，雲霄萬里期。
閒賦
作者：許月卿
朝代：宋

老大天諳練，殷勤月往還。
岩巒有奇操，泉石亦清淡。
隔浦飛秋葉，開窗看夕山。
天心端正月，潭水夜深參。
除月二十三日夜夢
作者：許月卿
朝代：宋

仙君重瞳衮衣明，紅雲一朶當殿楹。
千官拜舞環佩鳴，中有一人攝齊升。
琅琅敷誦百辟驚，首云有臣許月卿。
合在帝所式群英，煌煌召節來帝廷。
膚使奕奕華弓旌，我時荷邊食芡菱。
坐茅心渙儼不聽，從天飛下蒼葱珩。
申傳帝命通叮嚀，親授秘訣餐長生。
提耳言言帝旨令，夢回題詩香枕屏。
雪後·其一
作者：許月卿
朝代：宋

青山露出本來面，白雪消融清凈身。
松樹也知修養法，白頭翁作少年人。
雪後·其三
作者：許月卿
朝代：宋

雪瀏瀏時逢曉日，水粼粼處識春風。
天公留取峰頭雪，與作人間別樣春。
雪後·其二
作者：許月卿
朝代：宋

萬木未春先玉蕊，千峰非浪亦銀山。
雪融畢竟無蹤跡，依舊梅花耐歲寒。
雲護
作者：許月卿
朝代：宋

雲護輕陰桃柳初，太平無象酒邊壚。
上元晴景樓臺曉，一樹梅花並雪予。
雲邊
作者：許月卿
朝代：宋

雲邊人種麥，天際我歸舟。
月色輕寒夜，笛聲何處樓。
久晴人渴雨，倦仕我思休。
高士傳閑看，東籬花正幽。
霜日
作者：許月卿
朝代：宋

霜日步行遲，雲山履曆長。
蘆花相遜揖，松樹自宮商。
竹動鳴珂里，桃成衣錦鄉。
水邊籬落好，一夜玉爲堂。
露
作者：許月卿
朝代：宋

輕烟薄霧結凄迷，顆顆勻圓訝許齊。
無雨無風聞葉響，如珠如粟壓花低。
飛來蓮葉仙猶濕，吟過林稍蟬不饑。
散洒劉郎金露掌，不垣不戶總京低。
項似道眉子硯
作者：許月卿
朝代：宋

新安硯石舊多奇，硯入黄扉得所歸。
呵水浮雲尤物視，傳衣半夜偉人知。
坡仙爲欠十眉詠，李及何妨一硯持。
堪笑泉田老居士，無端渾沌盡新眉。
題俞時琰杏山堂醫
作者：許月卿
朝代：宋

妖冶來奔夜色昏，毅然絕谷有神明。
春融庭畔一簾柳，秋滿湖邊萬頃雲。
蕩滌胃腸無穢濁，洞明空色有真清。
陳樓相問胡盧處，本事方書世並行。
題劉後村所跋楊朴移居圖
作者：許月卿
朝代：宋

曾對君王已放還，何須當道把漁竿。
使軺將宿人將避，拗折漁竿趕入山。
題婺源齋廳
作者：許月卿
朝代：宋

濃淡烟雲山展畫，淺深篙櫓水挼藍。
扁舟我欲春風裏，魚鳥依然舊所諳。
題德新堂
作者：許月卿
朝代：宋

同年吾憶鄭盤翁，獨向盤銘緊用工。
似玉躬行勤淬礪，如棋世事極磨礲。
初年晚節渾無斁，昨日今朝便不同。
遺子貽孫新未已，盤銘須信有奇功。
題明皇貴妃上馬圖
作者：許月卿
朝代：宋

開元天寶號太平，快活三郎偏縱情。
帝閑天驥雲雷駃，回首絕憐妃子醉。
海棠酣春睡未足，扶上馬時頹山玉。
二璫兩邊扶蹋𩍐，群姬爭扶不用命。
萬花叢，玉山花，花朝王，醉牡丹。
共立馬前黄幡綽，獻笑顔容似嘲謔。
三郎勒馬頻回頭，兩手按膝雙凝眸。
夾立兩旁御弓箭，带御器械如行殿。
二璫相語儼相向，貴妃未至龍顔望。
龍顔不怡吾曹憂，昵昵私語雙燕秋。
御前兩驥立仗俟，御龍整暇聊緩轡。
卷中何止數十人，十人眼只在一身。
朕能墜馬替妃子，不忍花飛驚玉體。
三郎但念妃子醉，豈知身醉誤國事。
儻知敬是常惺惺，提主人翁教醉醒。
醜醜婦斟薄薄酒，醜婦添翁多少壽。
無鹽爲后能彊齊，夙夜警戒鷄鳴詩。
花鈿安得紛委地，馬嵬安得有墜時。
題汪端翁廟
作者：許月卿
朝代：宋

端公碑石蔓蘿捫，嘆息雙杉拔本根。
將略傳家自忠顯，侍兒梟首亦平原。
乘風飛去乾坤窄，踏月歸來烟水昏。
往事不堪重回首，青燈黄卷照芳樽。
題清足堂
作者：許月卿
朝代：宋

秀翁今又以光名，窗外琅玕不欠清。
十八公松曾入夢，兩三竿竹豈無情。
紅塵不近春風瑟，翠色能添夜雪燈。
我欲釣竿簑笠去，斸分烟雨子還能。
題趙尉洞源泉
作者：許月卿
朝代：宋

歸去來詞書印曆，高風千載汝南評。
松間風影有地籟，林下炎天無水聲。
行客詩魂同石瘦，主人心事共泉清。
明朝遮日長安去，君亦曹裝趣上京。
題項橫父臨清亭時方生孫
作者：許月卿
朝代：宋

青梅如豆子，更可緩臨清。
倚杖閑花落，憑欄芳草生。
逢人須說項，生子又添丁。
千葉桃難實，山茶耐久盟。
風起
作者：許月卿
朝代：宋

風起成文天氣好，水清如鏡地如鐘。
師門名節千千載，直與湖山共不窮。
飯了
作者：許月卿
朝代：宋

飯了庵中坐，高情等寂喧。
井泉春戶口，篆火午香烟。
句好堪呈佛，心空不問禪。
一聲天外鴈，秋意滿徽絃。
首夏
作者：許月卿
朝代：宋

首夏清和如惠夷，心情熙洽似唐虞。
竹梢巧送月到牖，荷葉亂迎風入湖。
香潭八首·其一
作者：許月卿
朝代：宋

平生不作明河篇，一笑童心尚隠然。
後日視今哀後日，同年而語不同年。
瑩清川澤玻璃地，濃淡烟雲水墨天。
儘向癡人前說夢，何妨句裏有嬋娟。
香潭八首·其七
作者：許月卿
朝代：宋

老師當日啟靈篇，親手傳承豈偶然。
殘月曉風空夜夜，垂楊芳草自年年。
報恩男子那無地，未喪斯文决有天。
月在香潭照心曲，更饒一雨洗娟娟。
香潭八首·其三
作者：許月卿
朝代：宋

殷勤教我琵琶篇，年友胸中炯炯然。
公瑾風流酹江月，孔明禮樂中興年。
君臣可謂逢千載，南北須教總一天。
水調歌中休惜別，月明千里共嬋娟。
香潭八首·其二
作者：許月卿
朝代：宋

瓊林宴坐賜詩篇，先帝恩光故燁然。
紫陌尋春思是日，紅牋通刺戒同年。
浮花浪蕊陽和地，疎影暗香霜雪天。
松柏歲寒吾共子，春風永巷閉連娟。
香潭八首·其五
作者：許月卿
朝代：宋

信筆篇篇又一篇，東坡父子故依然。
鳳凰鳴處知何日，龍虎榜中今幾年。
殘歲寄寒難避地，顛風急雪更無天。
六宮粉黛無顔色，誰道人間少靜娟。
香潭八首·其八
作者：許月卿
朝代：宋

政須洗耳聽新篇，業已扁舟學計然。
潔己庶幾堪諫主，力田未必愧逢年。
菑畬之業平心地，金石之交只在天。
舞殿歌臺從冷暖，此心如月一嬋娟。
香潭八首·其六
作者：許月卿
朝代：宋

斗酒從來詩百篇，世間莊語便譁然。
蕙蘭得志應無日，稊稗逢時却有年。
何必怨尤難捨我，欲教平治直須天。
生來不被蛾眉誤，人謗人間無麗娟。
香潭八首·其四
作者：許月卿
朝代：宋

我歌亂以歸來篇，君笑騎馿孟浩然。
君有風雲須得地，我無曆日不知年。
君貪觴咏盟泉石，我願朝廷泰地天。
君去登畿春浩浩，我歸受幣女娟娟。
鹿鳴用趙資相韻
作者：許月卿
朝代：宋

宗主人才郭子儀，門多將相蔚相輝。
托根小草秋榆宦，食葉長廊春棘闈。
報國自憐心事壯，憂時不覺夢魂飛。
平生此志非溫飽，勳業從公問指歸。
黄菊
作者：許月卿
朝代：宋

黄菊飄零滿地金，詩人枉用一生心。
木犀滿地金英落，消得詩人曉夕吟。
默齋壁間竹鶴
作者：許月卿
朝代：宋

琅玕壁上林稍接，彷彿胎仙舞雪翎。
欲識主人齋扁意，此君相對不容聲。
咏麻姑山
作者：許杭
朝代：宋

數里岧嶢落日西，更高高處種靈芝。
危峰受雪春歸晚，怪石留雲雨到遲。
仙鹿避人眠淺徑，野禽窺果啄殘枝。
待應俗格消磨盡，重建瑶臺舊路歧。
書郭子度壁
作者：許梁
朝代：宋

禁苑精廬是切鄰，衣巾雖舊不沾塵。
鐘魚聲裏吟連晚，花柳香中醉過春。
和玉重泥燒藥竈，買絲新接釣魚綸。
繞湖十萬人家住，如此清閑有幾人。
三臺春曲·其一
作者：許棐
朝代：宋

昨夜微風細雨，今朝薄霽輕寒。簷外一聲啼鳥，報知花柳平安。
三臺春曲·其二
作者：許棐
朝代：宋

春是人間過客，花隨春不多時。人比花尤易老，那堪終日相思。
上嘉禾趙守
作者：許棐
朝代：宋

邦君一念只寬民，真箇龔黄現後身。
和氣蒸爲千耒雨，暖雲裁作萬襦春。
座中長有清吟客，庭下渾無健訟人。
諸郡盡能依此樣，世間那有一家貧。
上趙克家太守
作者：許棐
朝代：宋

說著嘉興太守賢，野梅官柳亦歡然。
貧民不識重租苦，老吏難將一事瞞。
但有詩書堆几上，更無歌舞到樽前。
凡爲郡者皆如此，天下何由不治安。
上趙蘭坡
作者：許棐
朝代：宋

身迫雲霄自不知，只如師友講論時。
驅龍駕鳳陽冰字，剪月裁霞太白詩。
雨院炷香熏畫卷，晴窗添水浸花枝。
十年漫走江湖上，只尺蘭坡却到遲。
不語僧
作者：許棐
朝代：宋

默坐蒲龕若塑成，客來惟聽小鐘鳴。
却嫌庭樹無禪力，時有風枝雨葉聲。
代術者言
作者：許棐
朝代：宋

不聞沸鼎烹夷叔，那有雲臺畫四凶。
自與心君消息了，却將甲乙問窮通。
傷春曲
作者：許棐
朝代：宋

日日望郎郎未歸，玉肌寬盡縷金衣。
春心撩亂强拘束，碎剪紅綃補舊枝。
紅綃才向枝頭住，殘花又逐東風去。
願花飛入笑筵中，莫入愁人斷腸處。
愁人見花人自羞，花見愁人花也愁。
花飛有盡愁無盡，柳外一聲黄栗留。
元夕後湖上作
作者：許棐
朝代：宋

自從樓閣罷燒燈，未有今朝一日晴。
暖拆葑邊冰翼破，寒留山頂雪痕輕。
嬌驄已印尋芳跡，小妓新翻鬻唱聲。
每箇旗亭商一醉，也應排日到清明。
別友
作者：許棐
朝代：宋

分付離觴莫滿斟，酒深還與恨同深。
自憐不及春江燕，一路相隨伴好吟。
劍言
作者：許棐
朝代：宋

朝潤郅支膏，暮澤樓蘭血。
何如沉土中，蝕爲無用鐵。
古硯送趙明府
作者：許棐
朝代：宋

一片端州古硯磚，翁孫相授當良田。
寒梅磵下和冰洗，秋桂窗前滴露研。
學字不工空費紙，吟詩雖苦未成編。
贈君携去薇花畔，草詔閑時枕匣眠。
吳江道中
作者：許棐
朝代：宋

一別吳松二十秋，敗荷枯柳總新愁。
白頭交友凋零盡，頼有寒江幾箇鷗。
四時宮詞各一首·其一
作者：許棐
朝代：宋

因見落花心覺悟，薄羅襟上淚痕乾。
容顔縱似花枝好，能得君王幾日看。
四時宮詞各一首·其三
作者：許棐
朝代：宋

凉夜誰同玉簟眠，湘波冷浸一枝蓮。
君王不學中秋月，處處分身處處圓。
四時宮詞各一首·其二
作者：許棐
朝代：宋

碧玉凉梳落枕邊，懶梳雙鬢學新蟬。
恩情不及班姬扇，縱是炎天亦棄捐。
四時宮詞各一首·其四
作者：許棐
朝代：宋

雪壓長門消未盡，夜衾堆盡舊宮羅。
鴛鴦瓦下垂冰筯，未抵思君玉筯多。
地爐
作者：許棐
朝代：宋

穴地爲爐了一寒，肉屏氈帳任無緣。
晨燒樹下沾霜葉，夜煮山頭瀉月泉。
已借陽和歸故絮，更分光焰到殘編。
百年貧富灰埃盡，荒冢纍纍野燒邊。
壽張倅
作者：許棐
朝代：宋

明日方重九，先期菊已花。
固知天有意，欲祝壽無涯。
玉斝浮金蕊，冰姿映臉霞。
長生此真術，不用紫河車。
夜泊長河
作者：許棐
朝代：宋

黄帽貪程夜泊遲，市樓燈火歇多時。
滿懷風月無分付，却借漁翁短笛吹。
夜行船
作者：許棐
朝代：宋

一轡東風留不住。離歌斷、日斜春暮。多事啼鶯，妒情飛燕，一路送人歸去。文君自被琴心誤。卻惆悵、落花飛絮。錦字機寒，玉爐煙冷，門外亂山無數。
孔海翁
作者：許棐
朝代：宋

鑑湖湖上寄閑身，好景應同賀監分。
梅下有船供載雪，荷邊無地可鉏雲。
吟人多倩刪詩稿，名士爭求作序文。
畫卷書編藏滿屋，其他生計盡輸君。
孫祺卿新居
作者：許棐
朝代：宋

幾年銖累束脩錢，才向湖邊置一廛。
種竹庭深難得月，養魚池小易爲泉。
山呈好畫當書案，柳撒輕絲罩釣船。
酒力半酣詩思倦，矮床相對白鷗眠。
宗之惠梅窠水玉牋
作者：許棐
朝代：宋

百幅吳冰千蘂雪，對吟終日不成詩。
憶君同在孤山下，商略春風弄筆時。
客路
作者：許棐
朝代：宋

客路久驅馳，秋深兩鬢知。
田家投夜宿，漁竈寄晨炊。
契分燈前影，生涯橐裏詩。
遥憐故園菊，荒草沒霜枝。
宮女詞
作者：許棐
朝代：宋

妍醜三千衆，恩情一例輕。
妾身雖寂寞，天下却升平。
宮詞二首·其一
作者：許棐
朝代：宋

卧聽羊車輥夜雷，知從誰處燕酣回。
蟾光也解君王意，隔箇簾櫳不入來。
宮詞二首·其二
作者：許棐
朝代：宋

同入宮來幾許人，因何遣妾護長門。
雲鬟半脫香腮瘦，却愛菱花鏡子昏。
宿閑林步
作者：許棐
朝代：宋

山禽棲定澗蛙鳴，時復鴟梟雜數聲。
昨夜酒添春睡重，幸無憎愛到天明。
寄友
作者：許棐
朝代：宋

已奏春班名字了，不妨閑作幾時遊。
家僮未要裝詩擔，見說三高索倡酬。
寄吳宜之
作者：許棐
朝代：宋

文公徒弟無多在，學術應如壽數高。
好句先教諸子和，墊巾翻被俗人嘲。
湖邊茶店同誰坐，井畔柴扉欠我敲。
昨夜相思眠不穩，月眉斜印落花梢。
寄然鏡潭
作者：許棐
朝代：宋

鏡潭炯炯秋無底，著一纖雲也是多。
禪外當無些子事，如何猶有作詩魔。
寄衣曲
作者：許棐
朝代：宋

蘆花風緊雁飛飛，便寄邊衣也是遲。
妾把剪刀猶覺冷，况君披甲枕戈時。
願君百戰圖勳業，馘項殲嬴頻獻捷。
博取貂蟬金印歸，無負君王無負妾。
寄趙倉
作者：許棐
朝代：宋

麾節交迎出帝城，滿朝皆羨板輿榮。
一州暫輟春風暖，八郡同瞻霽月明。
吳苑鶑花新管領，秦溪桃李舊生成。
應憐倦卧寒窗者，煮藥爐邊聽雪聲。
寄題東津
作者：許棐
朝代：宋

東津占得江山勝，安頓亭臺到處宜。
夜夜中秋明月影，朝朝寒食好花枝。
長牋短軸真行字，舊軸新編倡和詩。
只隔一潮飛不去，悵懷惟有白鷗知。
寄題竹坡
作者：許棐
朝代：宋

郭外移來費俸金，幾年擡舉玉成林。
更無餘地栽閑樹，儘有高枝著卧禽。
寒影似傳東野貌，清聲如寫伯夷心。
呼童少殺青瑶簡，染月濡雲寄我吟。
對鏡詞
作者：許棐
朝代：宋

烟護杏腮寒，日襯桃腮暖。
惟有鏡中花，東風都不管。
小盆花
作者：許棐
朝代：宋

小小盆中花，春風隨分足。
花肥無賸紅，葉瘦無欠綠。
心傾幾點香，也飽遊蜂腹。
太盛必易衰，荒烟鎖金谷。
小蓑道人
作者：許棐
朝代：宋

滿面瘡痍瘢，胸中一泓雪。
醒吟鶴背風，醉卧鷗邊月。
不賣嚇鬼符，不試𤏶金訣。
笑問舊蓑衣，秋來添幾結。
小重山
作者：許棐
朝代：宋

正是拈芳採豔時。連朝風雨裡，掩朱扉。強排春恨剪新詞。詞未就，鶯唱縷金衣。雲薄弄晴暉。試穿花逕去，揀雙枝。紫香紅膩著羅衣。簪不盡，瓶裡頓將歸。
山花子
作者：許棐
朝代：宋

挼柳揉花旋染衣。絲絲紅翠撲春輝。羅綺叢中無此豔，小西施。腰細最便圍舞帊，袖寒時復罩香え。誤點一痕殘淚粉，怕人知。
山間
作者：許棐
朝代：宋

趁得山間笋蕨春，借厨烹煮自吹薪。
倩誰分我杯羹去，寄與中朝食肉人。
帕子
作者：許棐
朝代：宋

萬縷縱橫如妾恨，一方輕薄似郎恩。
多時不繫纖腰舞，却對花前拭淚痕。
庭樹
作者：許棐
朝代：宋

今年庭樹著花稀，因是耽書失事治。
何處結巢雙喜鵲，却來刪得幾枯枝。
廢冢
作者：許棐
朝代：宋

石人猶自立蒿萊，拂讀殘碑字字哀。
鄰冢已澆寒食酒，野風分送紙錢來。
張聲父
作者：許棐
朝代：宋

城中破屋妻兒住，自向招提借小房。
壁上碑文皆古篆，案頭書冊半僊方。
月嫌碎竹遮窗暗，風款飛花入座香。
點檢未如僧相處，只多髭鬢幾莖霜。
後庭花
作者：許棐
朝代：宋

一春不識西湖面。翠羞紅倦。雨窗和淚搖湘管。意長箋短。知心惟有雕樑燕。自來相伴。東風不管琵琶怨。落花吹遍。
得閑亭
作者：許棐
朝代：宋

柳風雖小絲絲裊，花雨無多點點香。
惟有吟毫閑未得，染紅濡綠一春忙。
憶鄭元甫
作者：許棐
朝代：宋

別後黄花兩度殘，天涯彼此寄書難。
幾行雁字斜陽裏，聊當平安一紙看。
戍婦詞一首
作者：許棐
朝代：宋

半落釭花午夜閑，戍衣裁就寄君難。
雁來不带平安字，却带邊風入帳寒。
戲題花片
作者：許棐
朝代：宋

一片落花題一字，湊成一首怨春詩。
縱橫貼在窗紗上，巧似迴文織錦時。
招高菊澗
作者：許棐
朝代：宋

歸買秦溪屋一間，才如都下僦樓寬。
門前養草如花賞，壁上黏碑當畫看。
自改舊詩多未穩，獨斟新酒不成歡。
髯仙只在淵明宅，泥濘相邀寸步難。
挽吳春伯
作者：許棐
朝代：宋

入門諸子哭褰衣，痛說嚴君屬纊時。
病重刀圭難作效，家貧衾含不如儀。
從春屢有登臨約，近日方無唱和詩。
執紼南屏山下路，悲風吹亂綠楊絲。
挽周倅
作者：許棐
朝代：宋

真是分風月，歸來無俸錢。
人皆嗤拙宦，天又嗇長年。
舊宅寒潮外，新塋古樹邊。
一詩哀不盡，簷雨對潸然。
挽沈晏如
作者：許棐
朝代：宋

不信詩人一例窮，如公半世又成空。
湖邊便欠尋梅友，籬下應無采菊翁。
雪片堆平閑藥竈，雨聲敲碎舊漁篷。
墓銘吟稿兒封寄，血淚斑斑浣紙紅。
挽郭子度
作者：許棐
朝代：宋

連年染患貌梔黄，盧扁猶無起死方。
稚女自敲尸畔磬，鄰僧來炷佛前香。
生涯謾有千書卷，受用惟存一奠觴。
聽說茶毗心更苦，拭乾清淚又成行。
數椽
作者：許棐
朝代：宋

數椽茅屋傍林塘，幽似山僧獨住房。
夜靜只憑猿守宅，晝閑時有鶴升堂。
旋收落葉供茶爨，細搗枯花作印香。
書冊滿床詩滿橐，別無生計亦何妨。
明妃
作者：許棐
朝代：宋

漢宮眉斧息邊塵，功壓貔貅百萬人。
好把香閨舊脂粉，豔妝顔色上麒麟。
春思
作者：許棐
朝代：宋

嫁得蕭郎不戀家，幾年流落在天涯。
滿懷多少傷春事，嫌殺門前叫賣花。
春思
作者：許棐
朝代：宋

朝來一陣無情雨，敲得庭花半欲殘。
燕子不知人冷落，飛來簾底避春寒。
春晚
作者：許棐
朝代：宋

推過詩編把酒斟，挽春佳句讓鶑吟。
門前却喜無人掃，積得殘花一寸深。
春雨
作者：許棐
朝代：宋

老來慵把種花鋤，片紫纖紅一任無。
不忍今春孤負雨，自收簷水浸菖蒲。
春雪
作者：許棐
朝代：宋

東風吹雨作花飛，寒勒芳程幾日遲。
惟有庭前老梅樹，謝渠添補落殘枝。
晚泊臨平
作者：許棐
朝代：宋

晚卸風帆泊市橋，稅亭民屋總蕭條。
秦封不到河邊柳，送往迎來枉折腰。
更漏子
作者：許棐
朝代：宋

淚淹紅，腮褪粉。等得玉銷花損。羞阮鳳，怯箏鸞。指寒無好彈。一庭雪。半窗月。又是獨眠時節。孤枕怨，小屏愁。天涯夢裡遊。
書北庵門
作者：許棐
朝代：宋

十度來敲九不應，隔籬空見竹青青。
不知池裏黄金鯽，聽講楞伽幾卷經。
書郭子度壁
作者：許棐
朝代：宋

禁苑精廬是切鄰，衣巾雖舊不沾塵。
鐘魚聲裏吟連曉，花柳香中醉過春。
和土重泥燒藥竈，買絲新接釣魚綸。
遶湖十萬人家住，如此清閑有幾人。
月澗惠硯滴梅腦·其一
作者：許棐
朝代：宋

手不題詩已數年，硯磚相伴學枯禪。
爲君蘸濕玄暉筆，寫出江山雪後天。
月澗惠硯滴梅腦·其二
作者：許棐
朝代：宋

踏雪尋梅興未償，衣襟頼有隔年香。
銅𠤷更炷冰花腦，不到孤山也不妨。
木山父書院
作者：許棐
朝代：宋

占得文房一丈强，地幽雖夏亦清凉。
瓶花誤倒水侵案，書葉亂掀風滿床。
薜長密藤遮半壁，桐分疏影出低牆。
客來莫道無祗待，只啜茶甌却味長。
木芙蓉
作者：許棐
朝代：宋

芙蓉豔金谷，秋色錦機中。
霜樹不知醜，葉與花爭紅。
李方庵款梅
作者：許棐
朝代：宋

梅花惆悵三年別，香鎖空庭幾風月。
今年花發主人歸，依舊主人貧徹骨。
小枝分立硯屏邊，無酒酬春燭焰寒。
數葉殘書繙未了，喚起山童敲鳳團。
李明府雪中小閲
作者：許棐
朝代：宋

令君蒙雪教千兵，一點妖氛不敢生。
和氣旋回弓力軟，寒光微映劍花明。
民居似倚銀城壯，海道如鋪玉簟平。
入蔡歸來方夜半，畫堂歌管未收聲。
東歸道中
作者：許棐
朝代：宋

芙蓉波面出罾魚，廉似城中買擔蔬。
欲試膾刀還不忍，恐傷千里寄人書。
枯樹
作者：許棐
朝代：宋

幾年柴立荒塍下，春雨秋風總不知。
一點陽和到桃李，紅紅白白便盈枝。
枯荷
作者：許棐
朝代：宋

萬柄綠荷衰颯盡，雨中無可蓋眠鷗。
當時乍疊青錢滿，肯信池塘有暮秋。
染絲上春機·其一
作者：許棐
朝代：宋

染絲上春機，春濃絲色淺。
妾心隨梭飛，郎心如軸轉。
染絲上春機·其二
作者：許棐
朝代：宋

染絲上春機，錦成貴無價。
不忍裁成衣，怕剪鴛鴦破。
柳
作者：許棐
朝代：宋

青青得意春三月，撩弄東風舞腰活。
莫道長條舞得多，長條先被行人折。
柳枝·楊柳枝
作者：許棐
朝代：宋

冷迫春宵一半床。懶薰香。不如屏裡畫鴛鴦。永成雙。重疊衾羅猶未暖。紅燭短。明朝春雨足池塘。落花忙。
樂府·其一
作者：許棐
朝代：宋

妾心如鏡面，一規秋水清。
郎心如鏡背，磨殺不分明。
樂府·其三
作者：許棐
朝代：宋

郎身如紙鳶，斷線隨風去。
願得上林枝，爲妾縈留住。
樂府·其二
作者：許棐
朝代：宋

小窗寒燭夜，結紐綴郎襟。
不結尋常紐，結郎長遠心。
母忌
作者：許棐
朝代：宋

一別音容歲幾更，紙灰飛盡淚猶傾。
最憐春雨相將足，綿上有田誰共耕。
池魚
作者：許棐
朝代：宋

深淺生涯足，浮沉世念輕。
莫貪鈎上餌，去作鼎中羹。
沈子壽郊居
作者：許棐
朝代：宋

屋外猶餘地百弓，經鋤知費幾年工。
栽蔬少似於陵仲，種菊多於靖節翁。
偃屈溪山詩卷裏，破除風月酒杯中。
近來又喜禪機透，一顧叢林萬衲空。
泛剡
作者：許棐
朝代：宋

水闊無風似有風，蘆花摇落櫓聲中。
鷗無一點驚猜意，認作當時載雪翁。
泥孩兒
作者：許棐
朝代：宋

牧瀆一塊泥，裝塑恣華侈。
所恨肌體微，金珠載不起。
雙罩紅紗厨，嬌立瓶花底。
少婦初嘗酸，一玩一心喜。
潜乞大士靈，生子願如爾。
豈知貧家兒，呱呱瘦於鬼。
棄卧橋巷間，誰或顧生死。
人賤不如泥，三歎而已矣。
浣溪沙
作者：許棐
朝代：宋

欲把香繒暖纈裁。玉箱金鎖又慵開。一杯茶罷上春臺。方向柳邊揉碧縷，又從花畔並紅腮。不知凝待阿誰來。
湖上曲
作者：許棐
朝代：宋

新晴旋蠟遊春屐，半濕香泥恰好行。
琢得小詞腔未穩，往來花下怯歌鶑。
湖邊
作者：許棐
朝代：宋

湖邊開到木芙蓉，攘盡荷花十里紅。
紅蓼莫慙顔色淺，榮枯同是一秋風。
湯婆子
作者：許棐
朝代：宋

一冬專寵道人房，不藉華清賜浴湯。
皤腹却無璋瓦分，矮身難稱綺羅妝。
春生蝴蝶半床夢，暖迫梅花一帳香。
醉倚肉屏君莫羨，北邙多少黑頭郎。
烏夜啼
作者：許棐
朝代：宋

丈人屋侵雲，烏愛丈人屋。
涂人亦愛烏，烏聲喜相續。
屋底間蛾眉，環坐理絲竹。
絲竹無新腔，寫汝聲爲曲。
丈人一賞音，瓦礫棄珠玉。
移噪鄰翁家，聞者皆唾逐。
燕
作者：許棐
朝代：宋

處處亭臺宴好春，唱花歌柳調爭新。
梁間不用多言語，回耳聽君有幾人。
燭
作者：許棐
朝代：宋

長身夜占銀臺立，焰焰光摇頂上珠。
貪向華堂照歌舞，不知灰得寸心無。
猗綠惠燭
作者：許棐
朝代：宋

剪剪春生萬卷堂，一花知勝幾螢光。
癡兒不識半行字，只解高燒照海棠。
瑛上人
作者：許棐
朝代：宋

十二三時便出家，何曾頃刻離煙霞。
晨持數卷日方上，夜梵千聲月未斜。
洗鉢不經鷗浴水，插瓶嫌採蝶殘花。
儒冠誤我駸駸老，何日蒲團共結跏。
璉市廢宅
作者：許棐
朝代：宋

雙槐枝葉似飄蓬，奕世榮華一旦空。
燕繞故基尋畫棟，鳥棲荒樹憶金籠。
書分幾處青燈下，劍入誰家寶匣中。
遥睇錢塘三尺墓，離離枯草泣低風。
田間
作者：許棐
朝代：宋

田間久不到，草木半蕭疏。
鷗占沉舟浴，蛩分破壁居。
僕溫携到酒，鄰送賣殘蔬。
未說催租事，黏窗且讀書。
畫堂春
作者：許棐
朝代：宋

一綃香暖看燈衣。領珠襟翠爭輝。金球斜嚲雪梅枝。著帶都宜。桃豔妝成醉臉，柳嬌移上歌眉。一輪蟾玉墮花西。攜手同歸。
畫眉曲
作者：許棐
朝代：宋

日印花枝欲滿窗，旋磨鸞鏡試新妝。
恩情只似春宵短，眉黛空如柳葉長。
相思引
作者：許棐
朝代：宋

組繡盈箱錦滿機。倩誰縫作護花衣。恐花飛去，無覆上芳枝。已恨遠山迷望眼，不須更畫遠山眉。正無聊賴，雨外一鳩啼。
真珠園
作者：許棐
朝代：宋

芭蕉葉上題詩字，雨後來看半不全。
餘濕未勝濃墨補，且携巵酒到花前。
石菖蒲
作者：許棐
朝代：宋

一碧生涯水石濱，縷風絲雨瘦精神。
前身恐是巢由輩，怕著人間半點塵。
破琴
作者：許棐
朝代：宋

幸逃煮鶴煙，枯羸卧烏几。
向來千萬音，今在何人耳。
舊譜傳不真，零落幾張紙。
瓦缶空雷鳴，牙夔喚不起。
破硯
作者：許棐
朝代：宋

碌碌礲磑間，得此一雋石。
磨我三十年，貌黧雙鬢白。
渠亦苦我磨，眼穿流淚墨。
老蟾在傍笑，兩窮自相厄。
破鏡詞
作者：許棐
朝代：宋

寶鏡一從分破後，不堪磨拭照妝鈿。
倩誰携上青雲去，補得今宵缺月圓。
秋江漁父
作者：許棐
朝代：宋

小舟輕似一鷗飛，戀月隨風慣不歸。
困卧蘆花深雪裏，夜寒添蓋舊蓑衣。
秋風辭·其一
作者：許棐
朝代：宋

颯颯秋風來，一葉兩葉墜。
燕子動歸心，薄情知也未。
秋風辭·其二
作者：許棐
朝代：宋

颯颯秋風來，衣衾愁未整。
莫作閨中寒，且作天涯冷。
秋齋即事
作者：許棐
朝代：宋

桂香吹過中秋了，菊傍重陽未肯開。
幾日銅瓶無可浸，賺他饑蝶入窗來。
築城曲
作者：許棐
朝代：宋

日將西，杵聲急，一聲聲自死腸出。
城高不特土累成，半是鋪填怨夫骨。
儒坑戰地骨更多，十二金人隨鬼泣。
籠禽怨
作者：許棐
朝代：宋

千金新購入雕籠，恨在嬌聲斷續中。
昨夜羈雌何處宿，落花殘月故巢空。
紅梅
作者：許棐
朝代：宋

不堪冷照黄昏月，强倚春風作杏粧。
雖得容顔暫時好，欠他肌骨舊來香。
織錦詞
作者：許棐
朝代：宋

綵絲愁緒雜春機，咿𠵣聲中日又西。
織到花枝連理處，玉驄門外一嬌嘶。
胡蝶飛
作者：許棐
朝代：宋

胡蝶飛，胡蝶飛，紅邊迷了紫邊迷，粉老香乾何處歸。
不學蜜蜂做家計，勤苦之中有甘味。
舊漁竿
作者：許棐
朝代：宋

掣斷江湖幾線風，蓑衣閑掛餌瓢空。
何因獻入君王手，持向磻溪釣太公。
花
作者：許棐
朝代：宋

牆頭新露一枝紅，壓盡隋人萬綵工。
香豔便棲雲鬢老，也勝飄泊晚西風。
花願
作者：許棐
朝代：宋

未到無生無滅地，聊爲春風露紅紫。
不願隨風趁蝶飛，願就枝頭抱香死。
茉莉
作者：許棐
朝代：宋

荔枝鄉裏玲瓏雪，來助長安一夏凉。
情味於人最濃處，夢回猶覺鬢邊香。
草·其一
作者：許棐
朝代：宋

生長冷階閒砌畔，一春知見幾花飛。
雖霑雨露無多子，却到秋來綠轉肥。
草·其二
作者：許棐
朝代：宋

不是東風有愛憎，爲憐微細頗加情。
胚紅孕紫寧交晚，且放青青寸草生。
草屨
作者：許棐
朝代：宋

江湖蓑笠舊交情，石滑泥深步轉輕。
恰是革華蹤跡險，宦程高處越難行。
荷葉杯
作者：許棐
朝代：宋

鵲踏畫簷雙噪。書到。和笑拆封看。歸程能隔幾重山。遠約數宵間。準備繡輪雕轡。遊戲。說與百花知。莫教枝上一紅飛。留伴玉東西。
落梅
作者：許棐
朝代：宋

紅杏枝枝嬌似染，綠楊處處密成圍。
苦無顔色相追逐，自趁東風作雪飛。
落花
作者：許棐
朝代：宋

落花傳語五更風，能旁亭臺幾日紅。
把似匆匆又飛去，不銷裁染費春工。
葉充齋
作者：許棐
朝代：宋

歙浦租船只載詩，一廉如此似君稀。
雙親猶道行裝重，多带羅紋一硯歸。
蘭花
作者：許棐
朝代：宋

竹底松根慣寂寥，肯隨桃李媚兒曹。
高名壓盡離騷卷，不入離騷更自高。
虞美人
作者：許棐
朝代：宋

杏花窗底人中酒。花與人相守。簾衣不肯護春寒。一聲嬌嚏兩眉攢。擁衾眠。明朝又有秋千約。恐未忺梳掠。倩誰傳語畫樓風。略吹絲雨溼春紅。絆遊蹤。
蠟梅江梅同瓶
作者：許棐
朝代：宋

苗裔元從庾嶺分，兩般標致一般春。
淡妝西子呈嬌態，黄面瞿曇現小身。
不羨腰金橫玉貴，來尋嚼蠟飲冰人。
只愁花謝香狼籍，桃李如何接後陳。
西真圖
作者：許棐
朝代：宋

翠水池邊宴早秋，雲謠聲裏月西流。
醉歸不信乘鸞穩，却擘蓮花作采舟。
觀松巖畫卷
作者：許棐
朝代：宋

老屐相隨四十年，慣看蒼翠聽潺湲。
今朝細玩松巖畫，猶有吟行未到山。
訪潘叔明
作者：許棐
朝代：宋

一室寬於養鶴籠，荻簾疏透雪花風。
怪來几案無寒色，春在題詩卷子中。
諭柳
作者：許棐
朝代：宋

不須嬌逞舞腰支，不須巧畫宮粧眉。
只把千絲萬絲結，結住行人無別離。
謝施雲溪寄詩
作者：許棐
朝代：宋

折得桂花三數枝，雲谿又寄幾篇詩。
詩香入在花香裏，韻似龍涎火暖時。
謝毓齋李尚書惠詩序
作者：許棐
朝代：宋

綠野堂邊種藥成，已斑髭鬢復青青。
謝庭子弟皆英物，漢殿公卿半學生。
爭捧溪藤求妙畫，競磨崖石乞新銘。
如何海角孤吟者，文集中間也掛名。
讀南嶽新稿
作者：許棐
朝代：宋

春來遊未遍湖山，已是風光一半殘。
細把劉郎詩讀後，鶑花雖好不須看。
贈僧
作者：許棐
朝代：宋

僧趁雪前到，梅花猶恨遲。
略譚殘歲夢，便和早春詩。
僵雁依船宿，寒猿捧硯隨。
吟單未須捲，重見是何時。
贈元耘軒
作者：許棐
朝代：宋

白髮蕭蕭客帝都，故園閑却種瓜鉏。
平時不信爲儒誤，今日方知涉世疏。
煙浦未尋歸去艇，雪窗猶讀借來書。
詩名壓盡江湖客，要在唐人向上居。
贈劉相士
作者：許棐
朝代：宋

滿鏡秋霜鬢影寒，此生堪笑復堪憐。
煩君只相看書眼，更對青燈得幾年。
贈北磵
作者：許棐
朝代：宋

天下名山行脚遍，依然形影瘦伶俜。
支吾寒暑袈裟耐，變眩煙霞筆硯靈。
對客敬如堂上佛，讀書通似藏中經。
石頭路滑終難到，不是詩禪莫扣扃。
贈墨僧
作者：許棐
朝代：宋

老硯磨穿事不成，萬書堆裏鬢星星。
願隨君去柯山下，收拾殘煙寫佛經。
贈壽醫師
作者：許棐
朝代：宋

軒窗開處總湖光，誦罷難經納晚凉。
雨濺荷香沾古衲，月移松影罩禪床。
燃燈就取燒丹火，煮藥先留瀹茗湯。
二豎三彭都見佛，人間無病亦無方。
贈畫魚沈秀才
作者：許棐
朝代：宋

寫字摛文不療饑，生涯換得頗新奇。
錦心暗織臨淵網，蓬鬢潜繅釣雨絲。
落筆易於投餌處，得錢多似出罾時。
漁翁枉占煙波闊，不及君家小硯池。
贈相士
作者：許棐
朝代：宋

澗水溪冰似鏡清，自看寒貌已分明。
煩君別相江湖友，來歲誰魁淡墨名。
贈臨上人
作者：許棐
朝代：宋

遶湖山疊翠，師住最高層。
野偈書林葉，茶鐺煮澗冰。
松筠爲道友，日月是禪燈。
儻許分峰隠，甘爲有髮僧。
贈芸窗
作者：許棐
朝代：宋

能書能畫又能詩，除却芸窗別數誰。
只是霜毫冰繭紙，才經拈起便新奇。
贈葉靖逸
作者：許棐
朝代：宋

借得城居一丈寬，五車書向腹中安。
聲華馥似當風桂，氣味清於著露蘭。
朝士時將餘俸贈，鋪家傳得近詩刊。
回看舊隠西湖上，誰伴沙鷗度歲寒。
贈術士張癡
作者：許棐
朝代：宋

伶俐不如癡，從來我亦知。
才吟詩好日，便是命窮時。
鼠笑瓶無粟，蝸嫌壁有碑。
五行修得否，髭鬢已絲絲。
贈錢相士
作者：許棐
朝代：宋

我貌君容一種寒，鷺漂鷗泊廿來年。
我詩吟就無人買，君相公卿煞得錢。
贈陳宗之
作者：許棐
朝代：宋

六月長安熱似焚，廛中清趣總輸君。
買書人散桐陰晚，卧看風行水上文。
贈龔彥質
作者：許棐
朝代：宋

慈湖分與半窗燈，照得襟懷徹底明。
蒲座夜閑貓占卧，筍輿春暖鶴隨行。
爐香欲盡經猶誦，硯墨才濃句已成。
歲晚弟兄俱白首，一樓風雨話深更。
趙叔魯
作者：許棐
朝代：宋

天上除書駱驛飛，謫僊何事得來遲。
旅懷寬似居家日，學力高於未第時。
山带晴霏橫畫軸，水流清響入琴絲。
世間多少王孫貴，無我寒泉一句詩。
趙宰瓊花圖
作者：許棐
朝代：宋

祠下靈根無別種，凡花誰敢鬭榮枯。
被君分種鵝谿上，從此人間有兩株。
趙山臺寄詩集
作者：許棐
朝代：宋

海雁叫將秋色去，山臺鈔寄好詩來。
菊花過了梅花未，自有花從筆底開。
趙野雲
作者：許棐
朝代：宋

載雨駕雷翻覆頃，漏星藏月卷舒間。
若將雲與詩人比，政恐雲無日日閑。
迓張宰
作者：許棐
朝代：宋

倦骨畏寒如畏虎，可曾一步出柴扉。
因迎令尹西郊外，折得梅花滿把歸。
送友人爲僧
作者：許棐
朝代：宋

知心朋友雲霄裏，三尺官綾取不難。
禪衲乍披身愈瘦，儒冠新脫頂微寒。
數編詩稿聊收起，一藏經文旋取看。
惟我塵緣推不去，蕭蕭華髮倦漁竿。
送寫神李肖巖入道
作者：許棐
朝代：宋

一掣塵緣去學仙，鶴程風露漸高寒。
白玉樓中逢鼻祖，爲傳吟貌寄予看。
送趙丞
作者：許棐
朝代：宋

竹梢風露松梢月，未抵吟丞氣味清。
笑問兩年何所得，錦囊詩重俸囊輕。
送趙子梁
作者：許棐
朝代：宋

梅福舟行速，離觴不暇斟。
雖然交日淺，頗覺別情深。
宿處雁相伴，到時鶑對吟。
水心新冢下，替我一沾襟。
送趙竹潭
作者：許棐
朝代：宋

已彊詩仙一夜留，任教侵早放船休。
恨身不似梅花片，飛入寒篷伴遠遊。
送趙蘭坡
作者：許棐
朝代：宋

弟判嘉興藹政聲，蘭坡兄又出專城。
如將天上一蟾影，分作人間兩郡明。
江冷雪隨帆幅去，路晴梅夾轎窗行。
開藩便拜歸班詔，也與玉山添重名。
選官圖
作者：許棐
朝代：宋

排銜累職甚分明，除罷皆由彩色行。
縱有黄金無好采，也難平白到公卿。
郭南湖見訪却適有出一絕爲謝
作者：許棐
朝代：宋

一篷風雨偶歸遲，見說君來扣我扉。
童子困眠梅樹下，不曾放得鶴雙飛。
郭評事
作者：許棐
朝代：宋

廷評滿腹貯陽春，筆下從來活幾人。
廳小似分幽寺住，俸輕如在舊山貧。
堆書教子猶疑少，倒屣迎賓不厭頻。
欲效林宗巾角墊，自嫌雙鬢有紅塵。
鄭介道見訪
作者：許棐
朝代：宋

步頭楊柳種多年，今日方維勝客船。
掃石共看山色坐，枕書同聽雨聲眠。
溪羹旋煮蓴絲滑，野飯新炊芡玉圓。
不管歸心忙似箭，强留吟過菊花天。
醉歸
作者：許棐
朝代：宋

半醉歸來卧不成，月華霜彩爛中庭。
茶鐺凍結香匜冷，只把梅花嗅得醒。
醉起
作者：許棐
朝代：宋

午醉醺醺到日晡，起呼茶盌炷熏爐。
隔窗幾點敲花雨，子細聽時却又無。
重陽乏酒
作者：許棐
朝代：宋

黄花冷笑竹籬邊，笑我床頭乏酒錢。
带雨折來無用處，碎挼金屑和茶煎。
錢謙齋新居
作者：許棐
朝代：宋

住破吳松江上屋，杭州城外結新廬。
未尋陸羽烹茶具，先借淵明種菊鉏。
山入樓中成好句，月來窗下伴殘書。
御街車馬無行處，誰肯抽身覓退居。
鍾俊卿見訪
作者：許棐
朝代：宋

荒圃知非延客地，謾分苔石坐移時。
杯中淺注三行酒，几上同看數板詩。
樹未經霜飛葉早，菊因閏月放花遲。
自無景物留君住，却恨西山日半規。
長門怨·其一
作者：許棐
朝代：宋

妾身如蓮根，沉埋淤泥底。
雖有白玉姿，無人爲拈洗。
長門怨·其二
作者：許棐
朝代：宋

妾身如亂絲，卷藏箱篋底。
願上鴛鴦機，無人爲分理。
閨怨五首·其一
作者：許棐
朝代：宋

眉鎖從春不暫開，懶移心事向妝臺。
恩情恰似殘花片，去逐東流更不迴。
閨怨五首·其三
作者：許棐
朝代：宋

月引庭花影上窗，悶和簪朶卧空床。
春寒翠被無人共，閑却熏爐一字香。
閨怨五首·其二
作者：許棐
朝代：宋

別後相思瘦玉肌，不堪重著看花衣。
恨君得似梁間燕，社日辭家社日歸。
閨怨五首·其五
作者：許棐
朝代：宋

小院東風去住中，春愁元不隔簾櫳。
自家顔色凋零盡，却對花枝惜墮紅。
閨怨五首·其四
作者：許棐
朝代：宋

離愁一點濃如黛，强把金篦掃不開。
新月幾番呈巧樣，薄情夫壻未歸來。
陳宗之疊寄書籍小詩爲謝
作者：許棐
朝代：宋

江海歸來二十春，閉門爲學轉辛勤。
自憐兩鬢空成白，猶喜雙眸未肯昏。
君有新刊須寄我，我逢佳處必思君。
城南昨夜聞秋雨，又拜新凉到骨恩。
陳裕齋墨戲
作者：許棐
朝代：宋

臨帖鈔書外，尤深破墨工。
萬峰千嶂趣，片紙尺綃中。
雲暗孤村月，潮生滿樹風。
自嫌吾已老，摩硯一無功。
雁字
作者：許棐
朝代：宋

點畫分明印碧空，迴鸞返鵲勢差同。
月邊映得銀鈎體，雪裏摹成玉箸工。
斷續似經秦火後，悲凉如在楚詞中。
愁人筆硯俱荒廢，倩寫相思寄便風。
雪曉
作者：許棐
朝代：宋

臘雪連宵接曉飛，錦衾公子未曾知。
起來携杖敲梅樹，扶得輕盈壓損枝。
題丘竹坡新第
作者：許棐
朝代：宋

長安富貴海，十客九倦還。
君去不著意，君歸無愧顔。
舊圃一二畝，新居十數間。
花尋直樹種，竹簡斜枝刪。
詩句滿壁寫，書編到處安。
冬簷日春煖，夏戶風晝寒。
不是時令舛，自緣心地寬。
天下政多事，未須牢閉關。
題倦庵
作者：許棐
朝代：宋

自扁庵爲倦，斯名恐未然。
醉巾頻漉破，遊屐幾磨穿。
新種竹都活，舊栽花更妍。
門前春水漲，催發孝廉船。
題吳叔清郊居
作者：許棐
朝代：宋

哦松未了賦歸歟，旋買田園結草廬。
數畝竹陰惟欠鶴，半池山影不妨魚。
舉杯多是沽來酒，插架無非讀過書。
我已倦爲都下客，願君分與把茅居。
題吳秋潭隠居圖
作者：許棐
朝代：宋

到處有茅堪蓋屋，誰家遷槿不成籬。
秋潭何事經營晚，應是無人會買詩。
題常宣仲草堂
作者：許棐
朝代：宋

隔市能幾步，幽趣踰山林。
鑿池小如斗，水淺魚自深。
簷任樹枝礙，階從草色侵。
不肯一鋤斫，恐傷春風心。
朝出貨仁義，暮歸炊古今。
客來無可款，石爐添水沉。
題常穆仲蘸碧
作者：許棐
朝代：宋

舫樣一亭小，依山復靠池。
每來分席坐，須憶下湖時。
竹弄當窗影，花添蘸水枝。
人間風浪惡，泛宅幾天涯。
題張俞仲竹屋
作者：許棐
朝代：宋

削成千蠹簡，此屋是餘材。
長有清風至，渾無俗客來。
猿當吟案立，鶴趁釣船迴。
添足歲寒計，栽松復種梅。
題摩雲
作者：許棐
朝代：宋

老松陰下訪摩雲，仰望青雲隔幾塵。
不是倚空梯百尺，只緣中有道高人。
題猗綠堂
作者：許棐
朝代：宋

蕭蕭萬竿玉，深護讀書堂。
夢趁秋聲薄，詩攙夜色凉。
敲茶風遞響，滴硯露涵香。
不雜有花樹，花紅不久長。
題縣樓呈丘竹坡
作者：許棐
朝代：宋

令君聊試棟梁材，結就譙樓亦壯哉。
疑是海宮新湧出，不然僊府乍移來。
無人敢带私心入，萬戶皆知正道開。
細數代瓜能幾日，曉籌昏鼓莫相催。
題舒王遊半山圖
作者：許棐
朝代：宋

馿載新詩僕抱書，松聲禽語當傳呼。
不知邂逅耕田者，問著青苗免役無。
題趙子固春山上寺圖
作者：許棐
朝代：宋

望得招提見，程猶半日間。
馬嘶曾到處，僕指未行山。
風遞松聲遠，雲連草色閑。
何如添箇我，坐石聽潺湲。
題趙恕可山臺
作者：許棐
朝代：宋

繞宅無非罨畫山，吟臺更對好峰巒。
錦囊低掛花梢上，玉子輕敲竹廕間。
小硯買來猿解捧，異書編就鶴同看。
主人出赴功名會，澗水自清雲自閑。
題野處
作者：許棐
朝代：宋

數畝家園枕碧波，樹桑疏處補花窠。
簷低不礙儒冠入，橋矮才通釣艇過。
雲笛旋裁門外竹，雨衣新織檻前莎。
有時牛背看書罷，一曲春風甯戚歌。
題錢叔恭立齋銘後
作者：許棐
朝代：宋

拄義撐仁難著脚，十人著脚九斜欹。
此銘不特爲君助，今古儒家砥柱碑。
題錢慶豐醒庵
作者：許棐
朝代：宋

不向杯中物，吟邊僅有君。
自無沉醉分，非效獨醒人。
捲箔進明月，開門放宿雲。
揀茶敲未遍，又摘露芽春。
題陸宣公堂
作者：許棐
朝代：宋

一編奏議從頭讀，句句冰聯玉綴成。
不是德宗嫌切直，自緣唐室未升平。
諂魂盡逐殘星滅，義魄長隨霽月明。
我亦愛君憂國者，歲時來一拜先生。
題雪林畫卷
作者：許棐
朝代：宋

亂灑春霙著紙寒，玉成天地片時間。
有人諳盡江湖冷，却愛尋常罨畫山。
餞梅
作者：許棐
朝代：宋

十日九風雪，差見今春寒。
梅花辦歸計，一點心欲酸。
所秉太孤潔，有此末路難。
來年復相見，一笑賀平安。
馬塍種花翁
作者：許棐
朝代：宋

東塍白髮翁，勤朴種花戶。
盆賣有根花，價重無人顧。
西塍年少郎，荒嬉度朝暮。
盆賣無根花，價廉爭奪去。
年少傳語翁，同業勿相妬。
賣假不賣真，何獨是花樹。
鷓鴣天
作者：許棐
朝代：宋

翠鳳金鸞繡欲成。沈香亭下款新晴。綠隨楊柳陰邊去，紅踏桃花片上行。鶯意緒，蝶心情。一時分付小銀箏。歸來玉醉花柔困，月濾窗紗約半更。
龔彥質恕可二丈
作者：許棐
朝代：宋

兩龔當暑客秦溪，旋買黄綀替熟衣。
想見西湖風月裏，藕花凝望載詩歸。
上鄭毅夫
作者：許氏
朝代：宋

明時樂事輸詩酒，帝里風光剩占春。
况是白衣重得侶，不堪青旆自招人。
早知玉漏催三鼓，肯把金貂換百巡。
大抵仁人憐氣類，不教孤客作囚身。
讀晁錯傳
作者：許氏
朝代：宋

匣劍未磨晁錯血，已聞刺客殺袁絲。
到頭昧却人心處，便是欺他天道時。
痛矣一言偷害正，戮之萬段始爲宜。
鄧公墳墓知何處，空對斯文有淚垂。
句·其一
作者：許民表
朝代：宋

白鳥有情驚不去，青山無約望還來。
題君祥北巖
作者：許沆
朝代：宋

北巖古名勝，風木盤詰曲。
萬象併徙倚，一見無留矚。
我歸訪鄉舊，世事嗟反覆。
羨君北畝宮，繞窗藝松竹。
吟哦翠微裏，縹緲如翔鵠。
浩浩閲滄波，俯仰媚幽獨。
傳家有令子，何止粲蘭玉。
高卧恐未能，鳴騶行入谷。
句·其一
作者：許洞
朝代：宋

霜靄清九衢，霞光照雙闕。
句·其二
作者：許洞
朝代：宋

梅花開一枝。
嘲林和靖
作者：許洞
朝代：宋

寺裏掇齋饑老鼠，林間咳嗽病獼猴。
豪民遺物鵝伸頸，好客臨門鱉縮頭。
詩一首
作者：許洞
朝代：宋

金釭焰短風幕斜，棲烏啼月聲鴉鴉。
玉人寶瑟掩不弄，背窗紅淚飄蘭花。
錦機挑字相思意，欲託南風到遼水。
黄龍夢斷春意勞，渺邈音容隔千里。
贈潘閬
作者：許洞
朝代：宋

潘逍遥，平生才氣如天高。
倚天大笑無所懼，天公嗔汝口呶呶。
罰教臨老頭補衲，歸中條。
我願中條山，山神鎮長在。
驅雷叱電，依前趕出這老怪。
和題落筆峒·其一
作者：許源
朝代：宋

袖拂仙風上翠微，山禽窺我怪儒衣。
巖編石室真奇趣，煙蓋雲幢似遠圍。
彩筆不隨仙子去，青峰空伴野雲飛。
我來續就承天賦，鐵笛一聲橫鶴歸。
和題落筆峒·其二
作者：許源
朝代：宋

落筆古仙峒，天開一段奇。
林深雲掛搭，石亂路委蛇。
彷彿禪僧骨，糊塗墨客詩。
何當了公事，相與問仙期。
句·其一
作者：許玠
朝代：宋

宇宙雙蓬鬢。
句·其三
作者：許玠
朝代：宋

立盡疏簾落絮風。
句·其二
作者：許玠
朝代：宋

興隨流水遠。
句·其五
作者：許玠
朝代：宋

苔封曲徑無人到。
句·其四
作者：許玠
朝代：宋

不辦扁舟訪安道。
染絲上春機
作者：許玠
朝代：宋

錦江之水來蜀西，女紅染絲上春機。
可憐欲織未織時，思君意緒如亂絲。
亂絲尚可理，妾愁渺無際。
寒窗軋軋千萬梭，斷魂隨梭暗來去。
蕩子醉花月，妾辜鸞鏡妝。
寒蛩只解趣機杼，爭奈情如刀劍傷。
織成回紋詩，寄與白玉郎。
願郎勿棄置，上有雙鴛鴦。
𩕚著雙鴛鴦，忍教孤妾守空房。
漢宮春夜
作者：許玠
朝代：宋

虛輪絢采千門外，窗眼滲光金箔碎。
渴龍滴水續銅壺，簷馬呼風摇玉佩。
宮車聲遠翠幌幽，珠簾閑却珊瑚鈎。
眉山兩點亦何有，中鎖萬斛相思愁。
蜀羅蜜炬光明滅，紅淚難濺守宮血。
遥夜春寒聽曉鐘，角聲滿地梨花雪。
美人對鏡歌
作者：許玠
朝代：宋

天上雄雞啼一聲，人間萬雞相應鳴。
美人紅酣尚未醒，鎖掣金匙鸚鵡驚。
鸚鵡從來巧言語，聲聒錦幃殘夢起。
猛揎羅袖窩綠雲，步逼妝臺趁梳洗。
玉奩脫覆光爍人，洞房環曲驚曉春。
不是清空月飛入，如何中有姮娥身。
軒轅百鍊今湮滅，揚州青銅却奇絕。
人非照鏡鏡照人，鏡亦分明爲人說。
媸妍一鏡固兩般，狐婦懷姦心膽寒。
閨中少女色莊麗，眉頰不妨終日看。
夜宿祥符寺曉鐘有感
作者：許琮
朝代：宋

一枕松風入夜寒，曉窗殘月隔簾看。
夢回竹榻聞鐘後，悵絕浮生出世難。
還念將軍能捨宅，何妨陶令未之官。
此身合向山中住，丘壑由來號易安。
山中懷故人
作者：許琮
朝代：宋

歡多清景略，會數別離輕。
病骨無人問，空山正月明。
落花懷舊韻，鳴鳥感新晴。
再看思君處，流泉石上平。
感秋詩·其一
作者：許琮
朝代：宋

風動蘋起，雲光在水。
荇藻有心，清我眸子。
白露在衣，秋心易微。
冠兮佩兮，君子當饑。
感秋詩·其三
作者：許琮
朝代：宋

風起木非，菀焉者歇。
故鄉在念，何以視月。
衆念思歸，鳥情望碧。
嗷嗷鳴雁，集彼中澤。
我獨伊何，羅此網羅。
父兮母兮，生我實多。
感秋詩·其二
作者：許琮
朝代：宋

小草在砌，顔色常好。
豈無嚴霜，先彼長栲。
寄言青松，斧斤自從。
子不在山，真節安庸。
感舊·其一
作者：許琮
朝代：宋

捲簾新月在簾鈎，花氣同風過小樓。
爲憶昨宵燈下事，不將紅燭照梳頭。
感舊·其二
作者：許琮
朝代：宋

閑窗落葉掛蟲絲，坐久還疑是舊時。
記得欄桿垂手處，梅花明月第三枝。
憶遠曲
作者：許琮
朝代：宋

露下花寒香不起，單羅輕薄如秋水。
梧桐聲定金鋪關，長看對月青天閑。
淚眼看春不知處，楊花化作浮萍去。
可憐環珮參差光，采蓮獨自艷南塘。
菖薄如劍南塘曲，亂割波文碎空綠。
今夜音書欲寄君，莫教疑殺鯉魚羣。
江上對月
作者：許琮
朝代：宋

今夜江邊月，光輝分外明。
一輪懸碧漢，百里見山城。
岸岸花添白，層層浪轉青。
遥憐閨閣裏，相對重離情。
淥水詞
作者：許琮
朝代：宋

綠草迴波漾青草，鷓鴣聲緊連枝老。
苔陰欲上簾影低，鳥語催人天未曉。
曉起輕寒奈薄羅，風前縷带不勝波。
練裙香動竹葉小，玉燕斜簪霧色多。
霧色花光鏡裏過，年年歌吹復如何。
妾身不及桃花葉，猶逐輕風渡隔河。
連雨有感·其一
作者：許琮
朝代：宋

酒醒雨聲至，新歡不可尋。
美人惟草色，故國聽歌聲。
日月何處盡，荆榛連夜深。
開門謝天末，從此罷登臨。
連雨有感·其二
作者：許琮
朝代：宋

草長城南地，愁人看自深。
白雲偏向淚，青鬢獨驚心。
久病畏陰濕，家中厭苦吟。
今宵酒不盡，應有杜鵑聲。
阻風渡頭見楊柳
作者：許琮
朝代：宋

古渡疎楊數樹青，孤村細草凍還醒。
風光直欲催頭白，樽酒何人肯放停。
小院腰肢今寂寂，天涯魂夢幾冥冥。
閨中莫道長相憶，客路悲風徹夜聽。
隋堤用羅昭諫韻
作者：許琮
朝代：宋

萬樹青青入望遥，行人猶自說隋朝。
啼鶑不管繁華歇，還带春風上柳條。
雲山閣
作者：許琮
朝代：宋

雲山依舊接清秋，高閣荒榛悵舊遊。
二十四橋何處所，西風吹盡白蘋洲。
如歸亭·其一
作者：許申
朝代：宋

幅圓千里浸清流，蘋葉微風爲客收。
畫作一圖何處設，煮茶閑看建溪頭。
如歸亭·其三
作者：許申
朝代：宋

館娃宮在西山下，游鹿臺居西嶺頭。
倒翠盡傾菱鏡裏，夕陽平照滿川流。
如歸亭·其二
作者：許申
朝代：宋

日脚青山晚半藏，水遙天遠岸無廂。
雲邊一葉來何處，認是宣州出浦航。
如歸亭·其四
作者：許申
朝代：宋

尋常高諷散人歌，傲睨天隨奈爾何。
即問松江舊廬舍，羽真來往洞庭波。
張相公祠
作者：許申
朝代：宋

鐵胎重整英儀峻，燕廈新成暑氣涼。
韶石徧圖輝壁落，荔枝分植映房廊。
開元舊事豐碑在，家笥猶傳故笏囊。
寶峯寺
作者：許當
朝代：宋

金園敞山阿，翛然隔城市。
晨夕鐘梵音，颯沓五雲際。
空山無盡香，大乘有真諦。
簿領得餘閑，徙倚青蓮地。
小桃溪
作者：許當
朝代：宋

桃溪一何清，想像武陵水。
所愛春風時，灼灼花數里。
漁艇日來去，無人識歸止。
安知歷幽源，不遇神仙子。
小湖
作者：許當
朝代：宋

水德潤於物，此湖無謂卑。
溪壑有通源，風濤無險期。
澤廣均田澮，功高濟旱時。
好看雷雨會，騰踏起蛟螭。
莫公堂
作者：許當
朝代：宋

高高莫公堂，孕秀龍淵西。
造化秘奇勝，路斷無輪蹄。
金霞烘石門，古木蟠雙溪。
中流峙鼇首，勢若吞雲霓。
下招巢由隠，上揖松喬棲。
往往春風時，桃花滿深蹊。
漁郎信波去，仙源歸槳迷。
誰結物外賞，嚴冬此攀躋。
旋磨苔蘚壁，更作磊落題。
萬世萬斯年，巖巖穹壤齊。
黄蘗山
作者：許當
朝代：宋

閩粵饒異山，峨峨此稱奇。
青崖蔚高林，朝日常蔽虧。
上士訪幽趣，結愛忘返期。
所以葵藿心，江淹寄遐思。
贈祈雨僧彥圓
作者：許端夫
朝代：宋

浄戒當年賽願身，積薪危坐志通神。
應誠甘霔蘇羣品，今有高人繼後塵。
題南山刻石詩
作者：許給
朝代：宋

聖主崇儒本，文宣教愈□。
嚴祠加整葺，賢守□遵依。
將欲更□□，先來相翠微。
小山開亂石，幽谷駐涵暉。
澤火爻符合，雷天象庶幾。
□王儀凜凜，十哲貌頎頎。
山溜侵廊滴，溪雲拂瓦飛。
晞陽鷗鷺島，燈兔□魚磯。
元氏魂應爽，□□道轉肥。
靜思登彼岱，深想浴乎沂。
風□巖根竹，泉滋石□□。
□秋留□貌，□會集褒衣。
忠恕□□學，□□□□□。
文辭政如是，吾欲□□歸。
慶潯州廖太守四首·其一
作者：許縣尉
朝代：宋

昴宿儲精岳降神，天教抱送玉麒麟。
海中仙草千年實，井底丹砂百歲春。
曆運一同新甲子，日行再見舊壬辰。
五雲多處三光見，南極星中是老人。
慶潯州廖太守四首·其三
作者：許縣尉
朝代：宋

潯江千騎擁雙旌，泮水依然舊貫仍。
不但袴襦歌惠政，更令衿佩樂師承。
朱幡太守來何暮，絳帳先生自此升。
預想下車先教化，再教庠序典謨興。
慶潯州廖太守四首·其二
作者：許縣尉
朝代：宋

真儒正學久無傳，醖藉如公獨粹然。
要以古人爲準的，肯從餘子事拘牽。
詞源涌思流三峽，學海波瀾障百川。
燈火夜深猶不倦，口吟六藝相仍編。
慶潯州廖太守四首·其四
作者：許縣尉
朝代：宋

登瀛學士自瀛歸，古錦囊中百政奇。
春草池塘曾入夢，梅花廳院屢題詩。
南州暫屈陳文惠，北斗重瞻韓退之。
惠政三年聊復耳，斯文千載重爲期。
句
作者：許翁
朝代：宋

亭名燕喜經品題，至今增重湟川地。
三友篇贈珪老
作者：許翰
朝代：宋

平生我三友，四海吳李孫。
抱能不時施，戎馬生中原。
孫既北隨難，落日黄塵昏。
吳亦南投荒，蠻瘴愁朝暾。
李今又去我，浮槎雜鼉黿。
飛濤渺何極，海天相吐吞。
蘧蘧遺此老，死生信乾坤。
顛沛吳江渚，投依楚山樊。
脩水抱蒼巔，劍氣埋雲根。
翛然竹林下，乃有幽人存。
神交跡兩忘，高風嫋孤旛。
慰我念友心，方外得所敦。
空寂湛禪悅，中有詩清溫。
我亦忘世者，早窺治亂源。
忠臣泣廟社，志士傷丘園。
欲持一寸膠，往澄九河渾。
晚知未得力，繙經委空言。
迨此從君遊，始脫百憂繁。
五君與六逸，歲久名方尊。
他日竹菴東，更開支許軒。
奉和大觀文相公見寄古風
作者：許翰
朝代：宋

旃裘亂衣裳，風雨飄屋廬。
南奔萬里空，脫死鋒鏑餘。
翠華狩絕域，黄塵翳修塗。
朝無嵇侍中，濺血霑誰裾。
夷兒金束袍，漉蔌懸珊瑚。
驕氣吞九州，投餌術已疏。
公捐繞朝策，觀化聊據梧。
鳳凰渺鴻乙，紫氛誰與俱。
丘壑歲已晚，鍾鼎功未書。
棄置委時運，超摇遊物初。
此憂自古有，此樂絕世無。
邂逅拯橫流，功成吾不居。
方舍舟九江適會僕射相公道過二林得非所期相顧歎息輒爲長句用志勝遊且以敘別
作者：許翰
朝代：宋

公爲逐客向何州，我亦求家賦遠遊。
邂逅二林成晤賞，寂寥千古想風流。
玉鏘溪堰凉吹榻，蓋偃松蘿翠滿樓。
明日分携重迴首，鑪峰空見紫烟浮。